Lietuva

Lietuva (oficialiai Lietuvos Respublika) – valstybė Vidurio Rytų Europoje, Baltijos jūros pietrytinėje pakrantėje. Plotas 65 300 km².Lietuvos statistikos departamentas, Teritorija (žemės plotas) metų pradžioje> Teritorijos administracinis skirstymas > Teritorija (žemės plotas) metų pradžioje Lietuva – viena iš Baltijos valstybių. Šiaurėje ribojasi su Latvija (sausumos sienos ilgis – 588 km, jūros siena – 22 km), rytuose ir pietuose – su Baltarusija (sienos ilgis – 677 km), pietvakariuose – su Lenkija (sienos ilgis – 104 km) ir Rusija (Kaliningrado sritis; sausumos sienos ilgis – 255 km, Kuršių mariomis – 18 km, jūra – 22 km). Baltijos jūros pakrantės ilgis – 90,66 km. Lietuvos–Baltarusijos ir Lietuvos–Rusijos siena yra ir Europos Sąjungos siena. Lietuvos ekonominė zona Baltijos jūroje (vakaruose) siekia Švedijos ekonominę zoną. Didžiausias šalies miestas yra sostinė Vilnius. Kiti didieji miestai: Kaunas, Klaipėda, Šiauliai, Panevėžys.

Lietuvos valstybė susidarė XIII a., po 1569 m. Liublino unijos Lietuvos Didžioji Kunigaikštystė tapo Abiejų Tautų Respublikos dalimi. Ši valstybė gyvavo daugiau nei 200 metų, kol kaimyninės šalys Rusija, Austrija ir Prūsija XVIII a. pabaigoje galutinai pasidalijo jos teritoriją. Pirmojo pasaulinio karo pabaigoje, 1918 m. vasario 16 d., Lietuvos Taryba paskelbė apie nepriklausomybės atkūrimą, iki 1921 m. Lietuvos Respubliką pripažino dauguma pasaulio valstybių. Po daugiau nei 20 metų nepriklausomybės Antrojo pasaulinio karo metais šalis buvo okupuota ir aneksuota TSRS, 1941–1945 m. okupuota nacistinės Vokietijos, 1944–1945 m. dar kartą okupuota Sovietų Sąjungos. 1990 m. kovo 11 d. Aukščiausioji Taryba paskelbė nepriklausomybės atkūrimą.

Nuo 2004 m. Lietuva yra viena iš Europos Sąjungos valstybių, įeinančių į Šengeno erdvę, kurioje nėra pasienio kontrolės. Nuo 2015 m. valstybė priklauso euro zonai. Lietuva yra aukštų pajamų išsivysčiusi ekonomika,bernardinai.lt. Tikrinta 2020 m. sausio 12 d. pasiekusi aukštą pragyvenimo lygį, aukštai vertinamas Lietuvos pilietinių laisvių, žiniasklaidos laisvės, interneto laisvės, demokratijos lygis. Lietuva yra Europos Sąjungos, Europos Tarybos, NATO, EBPO narė.

 Etimologija 

Lietuvos pavadinimo kilmė nėra tiksliai žinoma. Kadangi daugelis baltų etnonimų yra kilę nuo upių pavadinimų, Lietuvos pavadinimas siejamas su upelio Lietava pavadinimu.Zigmas Zinkevičius. Kelios mintys, kurios kyla skaitant Alfredo Bumblausko Senosios Lietuvos istoriją 1009–1795 m. Voruta, 2005. Kadangi tai nedidelis upelis, ši prielaida kelia prieštaravimų, kad toks mažas upeliukas negalėjo suteikti pavadinimo didelei žemei ir genčiai. Istorikas Artūras Dubonis valstybės pavadinimą kildina iš žodžio leičiai, kuriais XIV–XV a. šaltiniuose vadintas kunigaikščio tarnybinių asmenų sluoksnis. Tai buvo kariai kolonistai, kurie prie didžiojo kunigaikščio valdų prijungtose žemėse įtvirtindavo valdžią.Dubonis, Artūras (1998). Lietuvos didžiojo kunigaikščio leičiai: iš Lietuvos ankstyvųjų valstybinių struktūrų praeities (Leičiai of Grand Duke of Lithuania: from the past of Lithuanian stative structures (in Lithuanian). Vilnius: Lietuvos istorijos instituto leidykla.

 Istorija 

 Priešistorė ir ankstyvoji istorija 
Į dabartinę Lietuvos teritoriją pirmieji gyventojai atsikėlė po paskutiniojo ledynmečio prieš 11–13 tūkstančių metų.Tomas Ostrauskas. Vėlyvasis paleolitas.//A.Girininkas (red.) Lietuvos istorija. T.1. Vilnius: Baltos lankos, 2005. p. 22-23. ISBN 9955-584-90-4. Paleolito gyventojai priklausė Svidrų ir Pabaltijo Madleno kultūrinėms grupėms.V.Juodagalvis. Paleolitas. XI–IX tūkstantmetis pr. m. e.// Lietuvos proistorė. Archeologijos ekspozicijos vadovas. Lietuvos nacionalinis muziejus, 2000. P.22. Mezolito gyventojai priklausė Nemuno ir Kundos kultūroms.Edgar C. Polomé; Werner Winter (2011). Reconstructing Languages and Cultures. Walter de Gruyter. p. 298. ISBN 978-3-11-086792-3. Pirmieji gyventojai buvo klajokliai, nuolatinių gyvenviečių nekūrė. VIII tūkst. pr. m. e. klimatas šilo, plėtėsi miškai. Gyventojai ėmė mažiau klajoti, užsiėmė vietine medžiokle, žvejyba, rinkimu. Žemdirbystė dabartinę Lietuvos teritoriją pasiekė III tūkst. pr. m. e. Neolite regione paplito virvelinės keramikos kultūrų grupei priklausanti Pamarių kultūra, kuri laikoma baltiška. Pirmaisiais mūsų eros amžiais jau išskiriamos baltų gentinės sąjungos, tarp jų žemaičiai ir lietuviai.R.Rimantienė. Baltai, vle.lt

Baltų gentys nepalaikė artimų kultūrinių ar politinių ryšių su Romos imperija, bet prekiavo su Roma (žr. gintaro kelias). Apie 97 m.e.m. Tacitas savo veikale „Germanija“ aprašė aisčius (Aesti), gyvenusius pietrytinėje Baltijos jūros pakrantėje, kurie paprastai siejami su vakarų baltais. Vakariniai baltai anksčiau už kitus diferencijavosi į gentis ir žinios apie juos kitų šalių metraštininkus pasiekė anksčiausiai. Klaudijus Ptolemėjus II a. jau žinojo galindus ir jotvingius, o ankstyvųjų viduramžių metraščiuose minimi prūsai, kuršiai ir žiemgaliai.Alfonsas Eidintas, Alfredas Bumblauskas, Antanas Kulakauskas, Mindaugas Tamošaitis. The History of Lithuania, Eugrimas, 2013. Suarchyvuota versija, 2013-12-15 15 December 2013. ISBN 978-609-437-204-9. P. 22–26

Lietuva pirmą kartą paminėta Kvedlinburgo metraštyje aprašant vyskupo Brunono Kverfurtiečio žūtį Rusios ir Lietuvos pasienyje 1009 metųGudavičius, Edvardas (1999) Lietuvos Istorija: Nuo Seniausių Laikų iki 1569 Metų (Lithuanian History: From Ancient Times to the Year 1569) Vilnius, page 28, ISBN 5-420-00723-1 kovo 9 dieną. Vėlesniuose metraščiuose dar minima kita – vasario 14 d., tačiau metų įvairovė didelė. Brunono mirties datą 1009 m. mini 9 iš 25 šaltinių. Viename teigiama, esą tai įvyko 1002 m., penki įvardija 1008 m., vienas – 1010 m. Šaltiniuose nurodo bent septynias žūties vietas – tai Rusios–Lietuvos, Prūsijos–Rusios, Prūsijos–Rusijos–Lietuvos pasienis, Prūsija, Rusija, pečenegų žemės ir Vengrija. X–XI a. rusų metraščiai mini Lietuvą kaip vieną iš žemių, kurios mokėjo duoklę Kijevo Rusiai, metraščiuose minimas karinis Jaroslavo Išmintingojo žygis į Lietuvą. Nuo XII a. vidurio lietuviai ima puldinėti rusų žemes. 1183 m. nusiaubtos Polocko ir Pskovo žemės, net galingai Naugardo respublikai XII a. pabaigoje ne kartą grėsė lietuvių kariaunų įsiveržimai. Daugėjant iš plėšiamųjų žygių parsivežamo turto ir belaisvių ryškėjo turtiniai skirtumai, išsiskyrė karingieji kunigaikščiai iš kitų perimdami valdžią. Lietuvos teritorijoje gyvavusių kelių skirtingų baltų genčių sukurtų kunigaikštysčių jungimasis į vieną konfederacinę ar federacinę Lietuvos valstybę prasidėjo greičiausiai dar I-ame tūkstantmetyje, tačiau anot vyraujančios istoriografinės sampratos valstybės susidarymas baigėsi tik XIII a. II ketvirtyje, tada hipotetinės Lietuvos žemės ar Lietuvos kunigaikštystės pagrindu susikūrus Lietuvos Didžiajai Kunigaikštystei.Rimvydas Petrauskas. Lietuvos Didžioji Kunigaikštystė, vle.lt

 Lietuvos Didžioji Kunigaikštystė 

XIII a. ketvirtajame dešimtmetyje Lietuvos valstybės pirmuoju valdovu tapo Mindaugas, kuris priėmė krikštą ir 1253 m. liepą buvo karūnuotas karaliumi.Lietuvos karalystei – 750 . voruta.lt. Vėliau nuo krikšto atsisakė, o 1263 m. buvo nužudytas.Edvardas Gudavičius Mindaugas, vle.lt Pagoniška Lietuva buvo nuolatinių Teutonų ir Livonijos ordino žygių taikiniu. Nepaisant sunkios ir nuolatinės kovos su Ordinais Lietuvos Didžioji Kunigaikštystė greitai plėtėsi prisijungdama Rusios kunigaikštystes. XIII a. pabaigoje susiformavo Gediminaičių dinastija (pirmieji žymūs dinastijos valdovai – Vytenis ir Gediminas).

Kunigaikštis Gediminas diplomatinėmis priemonėmis (daugiausiai ištekindamas dukras) gerokai išplėtė Lietuvos teritoriją į rytus. Jo sūnus Algirdas toliau tęsė plėtrą karinėmis priemonėmis, prie to taip pat prisidėjo ir jo brolis Kęstutis. 1362 m. Algirdas pasiekė svarbią pergalę prieš Aukso Ordą mūšyje prie Mėlynųjų Vandenų ir įsitvirtino pietų Rusioje – Kijeve, Podolėje bei menkai apgyvendintoje Dykroje.Baranauskas, Tomas (2012-06-23). „Mėlynųjų Vandenų mūšis: atminties sugrįžimas po 650 metų“. Veidas (25): 30–32. ISSN 1392-5156. Užėmusi Kijevą Lietuvos didžioji kunigaikštystė tapo tiesiogine Maskvos Didžiosios Kunigaikštystės kaimyne ir varžove.Auty, Robert; Obolensky, Dimitri (1981). A Companion to Russian Studies: An Introduction to Russian History. Cambridge University Press. p. 86. ISBN 978-0-521-28038-9.

250px|thumb|LDK teritorijos kitimas skirtingais laikotarpiais
XIV a. pabaigoje Lietuva pasiekė didžiausią teritorinį išsiplėtimą – pietuose jos sienos siekė net Juodąją jūrą, valstybė apėmė dabartinių Lietuvos, Baltarusijos, dalies Ukrainos, Rusijos ir Lenkijos teritorijas.Paul Magocsi (1996). History of the Ukraine. University of Toronto Press. p. 128. ISBN 0802078206. Tuo pačiu metu nuo XIII a. Lietuvos valstybė nuolat kariavo su Vokiečių Ordinu. Geopolitinė situacija tarp Rytų ir Vakarų lėmė tai, kad Lietuvos Didžioji Kunigaikštystė buvo daugiakultūrė ir daugiakonfesė valstybė. Valdantysis elitas laikėsi religinės tolerancijos, oficialiuose dokumentuose naudota lotynų ir senoji slavų kanceliarinė kalba.Babinskas, Nerijus. „Etninė ir konfesinė LDK įvairovė. Reformacija“. šaltiniai.info Tikrinta 2019-05-20.

1385 m. Lietuvos didysis kunigaikštis Jogaila sudarė santuoką su Lenkijos sosto paveldėtoja Jadvyga ir 1386 m. buvo vainikuotas Lenkijos karaliumi. Taip buvo sudaryta personalinė Lietuvos ir Lenkijos unija.Rimvydas Petrauskas. Lemiamų įvykių link: politinė situacija Lietuvos Didžiojoje Kunigaikštystėje ir aplinkiniuose kraštuose XIV a. devintame dešimtmetyje// D.Baronas, A. Dubonis, R.Petrauskas Lietuvos istorija III tomas. Baltos lankos, 2011. Pagal Krėvos aktą Jogaila įsipareigojo Lietuvą apkrikštyti ir 1387 m. atvykęs į Lietuvą pats dalyvavo krikštijimo akcijose, buvo įsteigta Vilniaus vyskupija.R.Petrauskas. Lietuvos Didžiosios Kunigaikštystės visuomenė vėlyvaisiais viduramžiais: bendruomenė ir individas, struktūros ir institucijos.// J.Kiaupienė, R.Petrauskas. Lietuvos istorija IV tomas. Baltos lankos, 2009. P.188-189. ISBN 978-9955-23-239-1

Po dviejų vidaus karų 1392 m. Lietuvoje įsitvirtino didysis kunigaikštis Vytautas. Valdant Vytautui Lietuva pasiekė didžiausią teritorinį išsiplėtimą, valstybė pradėta centralizuoti, didikai buvo įtraukti į valstybės politiką. 1399 m. Vytauto ir Ordos chano Tochtamyšo pajėgos buvo Aukso ordos pajėgų sumuštos prie Vorsklos upės. Šis pralaimėjimas lėmė tai, kad Vytautui nepavyko įgauti visiškai savarankiško statuso. 1410 m. bendro Lietuvos ir Lenkijos karinio žygio metu Žalgirio mūšyje buvo nugalėtas Teutonų ordinas. Ši pergalė ilgainiui lėmė tai, kad buvo pašalinta kelis amžius trukusi Teutonų ordino grėsmė.

1429 m. sausį Lucko kongrese remiant Šventosios Romos imperijos imperatoriui Zigmantui Vytautas gavo karaliaus titulą, tačiau pasiuntiniai, kurie vežė jam karūną 1430 m. rudenį buvo sustabdyti Lenkijos didikų. Buvo išsiųsta kita karūna, tačiau nesulaukęs karūnacijos Vytautas mirė ir buvo palaidotas Vilniaus katedroje.„Lucko suvažiavimas“. Partizanai.org. Tikrinta 2017 m. gruodžio 22 d.

Lietuvos didysis kunigaikštis Kazimieras, kuris buvo išrinktas ir Lenkijos karaliumi, išplėtė Jogailaičių įtaką Europoje. Lenkijos vasalu tapo Prūsija, Čekijos ir Vengrijos sostą užėmė Kazimiero sūnus Vladislovas II. 1492–1526 m. Vidurio Europoje gyvavo Jogailaičių valstybių sistema, apėmusi Lenkiją (su vasalinėmis Prūsija ir Moldavija), Lietuvą, Čekiją ir Vengriją.

 Abiejų Tautų Respublika 

Jogaila nesujungė Lietuvos ir Lenkijos į vieną valstybę – šių valstybių santykiai XV a. – XVI a. pradžioje nebuvo pastovūs – Lietuva dažnai turėjo atskirą valdovą iš Gediminaičių dinastijos, kurį rinkosi atskirai nuo Lenkijos. XV a. pabaigoje Lietuvos Didžioji Kunigaikštystės pašonėje sustiprėjo Maskvos Didžioji Kunigaikštystė, kuri ėmė pretenduoti į visas Rusios žemes. Visą XV a. rusenęs konfliktas su Maskva XV a. pabaigoje peraugo į karą.J.Kiaupienė. Rytų ir pietryčių kryptys: Lietuvos Didžiosios kunigaikštystės kova dėl teritorijų ir įtakos.// J.Kiaupienė, R.Petrauskas. Lietuvos istorija IV tomas. Baltos lankos, 2009. P. 453. ISBN 978-9955-23-239-1 Kelis dešimtmečius trukę karai išsekino šalį, neigiamai paveikė jos finansus, valstybė neteko didelės savo teritorijos dalies. Lietuvos kariuomenei pavyko pasiekti ir ženklių pergalių. 1514 m. rugsėjo 8 d. didžiojo etmono Konstantino Ostrogiškio vadovaujama 30 000 lietuvių ir lenkų kariuomenė Oršos mūšyje sumušė apie 80 000 Maskvos karių, užėmė jų stovyklą bei paėmė jų vadą ir daugybę karių į nelaisvęPrieš 500 metų – Oršos mūšis  (PDF). Varpas. 2014 m. lapkritis, Nr.11., bet LDK neįgijo persvaros šiame kare.

Kovose prieš Maskvą ir ypač prasidėjus Livonijos karui Lietuvos didikai ir bajorija tikėjosi paramos iš Lenkijos, kuri siekė įsitvirtinti Livonijoje ir reikalavo unijos stiprinimo. Be to, buvo baiminamasi Jogailaičių dinastijos išmirimo ir su tuo susijusio netikrumo dėl naujo valdovo.Jūratė Kiaupienė. Lietuvos Didžiosios Kunigaikštystės kaitos laikas – 1529–1588 metai.// J.Kiaupienė, I. Lukšaitė. Lietuvos istorija T. V. Baltos lankos, 2013. P.206-7. ISBN 978-9955-23-680-1  Tokiomis aplinkybėmis sudaryta Liublino unija (1569 m.). Jos aktu Lietuvos ir Lenkijos personalinė unija buvo pertvarkyta į vadinamąją Abiejų Tautų Respubliką, turėjusią bendrą valdovą ir bendrą Seimą, tačiau išlaikiusią atskiras sienas, muitus, kariuomenes, teisę, valstybines pareigybes ir institucijas.Jūratė Kiaupienė. Lietuvos Didžiosios Kunigaikštystės kaitos laikas – 1529–1588 metai.// J.Kiaupienė, I. Lukšaitė. Lietuvos istorija T. V. Baltos lankos, 2013. P.229-30. ISBN 978-9955-23-680-1  Lietuvoje liko galioti Lietuvos statutas.Stone, Daniel. The Polish–Lithuanian State: 1386–1795. University of Washington Press, 2001. p. 63

Livonijos karas baigėsi Jam Zapolės paliaubomis, sudarytomis dešimčiai metų 1582 m. sausio 15 d. Pagal jas Abiejų Tautų Respublika atgavo Livoniją, Polocką ir Veližą, tačiau grąžino Didžiuosius Lukus Rusijos carystei. Paliaubos 1600 m. buvo pratęsto dar dvidešimčiai metų Levo Sapiegos diplomatinės misijos pas Borisą Godunovą metu.Baliulis, Algirdas. Lietuvos Didžiosios Kunigaikštystės ir Maskvos valstybės diplomatiniai santykiai XVI a. pabaigoje (PDF). Vilnius: Lietuvos istorijos institutas. faktiškai paliaubos nutrūko 1605 m. lenkų didikams pradėjus remti Dmitrijaus apsišaukėlio pretenzijas į Rusijos sostą ir prasidėjus 1605–1618 m. karui.

XVI a. vid. – XVII a. vid. veikiami Renesanso ir protestantiškosios Reformacijos suklestėjo kultūra, menai ir švietimas. Išmirus Gediminaičių dinastijai, Lenkijos ir Lietuvos valdovus pradėta rinkti iš visų norinčių kilmingų kandidatų. Renkami valdovai turėjo patvirtinti visas bajorų anksčiau gautas teises. Didikų ir bajorų įtaka valstybėje labai sustiprėjo, iš esmės jokie rimtesni sprendimai negalėjo būti priimami be bajorų Seimo sutikimo. Seimai dažnai baigdavo nepriėmus jokių sprendimų, tam palankias sąlygas sudarė liberum veto teisė, teoriškai leidusi bet kuriam vienam atstovui atmesti bet kokį sprendimą. Savo klestėjimą Abiejų Tautų Respublika pasiekė XVII a. pradžioje. Seimuose dominavo didikai, kurie nebuvo linkę įsivelti į Trisdešimties metų karą. Neutralumas šiame kare leido išsaugoti šalį nuo politinių ir religinių konfliktų, kurie nusiaubė didžiąją Europos dalį. Abiejų Tautų Respublika kovojo su Švedija, Rusija ir Osmanų imperijos vasalais ir net rengė ekspansinius karus prieš savo kaimynes. Didžiosios suirutės Maskvoje metu Abiejų Tautų Respublikos kariuomenė kelis kartus įžengė į Rusiją ir užėmė Maskvą, kurią išlaikė savo rankose nuo 1610 m. rugsėjo 27 d. iki 1612 m. lapkričio 4 d., kai buvo išstumti po apsiausties.

XVII a. pabaigoje – XVIII a. pradžioje Lietuvos-Lenkijos valstybė persirito į savo saulėlydį. 1655 m. pirmą kartą Lietuvos istorijoje jos sostinę Vilnių užėmė kazokų kariuomenė.Šapoka, Adolfas, sud. (1936). Lietuvos istorija (PDF). Kaunas: Švietimo ministerijos Knygų leidimo komisijos leidinys. p. 326. Rusijos kariuomenė nusiaubė miestą, jos bažnyčias ir dvarus. Buvo nužudyti 8-10 tūkst. gyventojų, miestas degė 17 dienų. Rusijos kariuomenė didelę dalį Lietuvos laikė užėmusi iki 1661 m. Tuo metu prarasta daug istorinio ir kultūrinio palikimo, didelė valstybės archyvo Lietuvos Metrikos dalis buvo prarasta arba išvežta į Maskvą. Valstybė dalį, kuri nebuvo užimta Rusijos, „Švedų tvano“ metu užėmė ir niokojo Švedijos kariuomenė.

XVIII a. pradžioje vykęs Šiaurės karas parodė valstybės silpnumą ir labai išsekino kraštą, kuris nuolat buvo siaubiamas savos ir svetimų kariuomenių. Nuo 1717 m. „Nebyliojo“ Seimo Abiejų Tautų Respublika akivaizdžiai pateko Rusijos įtakon. XVIII a. pabaigoje bandyta vykdyti valstybės valdymo reformas, tačiau, daugiausia dėl Rusijos priešinimosi, jos nebuvo sėkmingos. Lietuvos Didžioji Kunigaikštystė išlaikė tam tikrą autonomiją, tačiau pagal 1791 m. gegužės 3 d. Konstituciją ji faktiškai buvo panaikinta.

 Rusijos imperija 

250px|thumb|left|Rusijos imperijos gubernijos, ties dabartine Lietuvos teritorija
Po 1795 m. įvykusio trečiojo Abiejų Tautų Respublikos padalinimo didžiąją dabartinės Lietuvos dalį aneksavo Rusija. 1807 m. Napoleonas Bonapartas iš Prūsijos atimtų lenkų ir lietuvių žemių sukūrė Varšuvos Kunigaikštystę, kuri gyvavo iki 1815 m. Siekę atkurti Lenkijos ir Lietuvos valstybę bajorai ir didikai palaikė Napoleoną. Po Nepoleono pralaimėjimo Varšuvos Kunigaikštystė atiteko Rusijai ir buvo pavadinta Lenkijos Karalyste. Šis junginys dar buvo vadinamas Kongreso Lenkija, nes jo egzistavimas buvo pagrįstas Vienos kongreso nutarimais. Į Lenkijos Karalystės sudėtį įėjo ir po padalinimų Prūsijos kurį laiką valdyta Lietuvos Užnemunė. Taigi nuo 1815 m. visos Lietuvos Didžiajai Kunigaikštystei priklausiusios lietuvių žemės atsidūrė Rusijos imperijos sudėtyje, nors išliko gana dideli jų statuso skirtumai. Užnemunėje valstiečiams buvo anksčiausiai, palyginus su kitomis Lietuvos dalimis, suteikta asmens laisvė, čia rusinimo politika buvo silpnesnė.

Po Rusijos pergalės prieš Napoleoną Lietuvoje pamažu pradėta stiprinti rusifikacija. 1830 m. lapkritį Lenkijoje kilęs sukilimas Lietuvoje prasidėjo 1831 m. kovo mėn. Jame esminis vaidmuo teko bajorijai. Po jo pralaimėjimo buvo uždarytas Vilniaus universitetas ir daugelis katalikų vienuolynų, sukilimo dalyviai tremti į Rusiją. 1863–1864 m. sukilimas, palaikytas valstietijos, taip pat buvo numalšintas. Po 1863–1864 m. sukilimo įvestas spaudos draudimas – uždraustas raštas lotyniškais rašmenimis, juos bandant pakeisti kirilika. Knygos ir spauda lotyniškais rašmenimis Lietuvą pasiekdavo iš Prūsijos bei Mažosios Lietuvos spaustuvių, įsteigtų ir vyskupo M. Valančiaus bei J. Bielinio pastangomis, iš kur jas nelegaliai per sieną į Lietuvą nešdavo ir platindavo knygnešiai, vėliau susibūrę į keliolika organizacijų. Reakcija po sukilimo palietė ir kitas gyvenimo sritis – buvo uždaryti visi vienuolynai, sustiprėjo stačiatikių bažnyčios protegavimas.

XIX a. pirmoje pusėje ryškėjo lietuvių tautinio atgimimo ženklai. Pradėjo formuotis lietuvių nacionalinė, t. y. civilizacijos lygį pasiekusi kultūra.

 Pirmasis pasaulinis karas ir Lietuva 
Prasidėjęs Pirmasis pasaulinis karas greitai apėmė ir Lietuvos teritoriją. Per 1914–1915 m. Vokietija užėmė visą dabartinės Lietuvos teritoriją. Su besitraukiančia Rusijos kariuomene traukėsi ir rusiškoji administracinė valdžia, buvo išvaromi (kaltinant šnipinėjimu vokiečiams) žydai bei dalis lietuvių. Pasitraukę lietuviai didelėmis kolonijomis įsikūrė įvairiose Rusijos vietovėse, daugiausia Voroneže, Tambove, Jaroslavlyje, Sankt Peterburge, Maskvoje.

Lietuva pateko į vokiečių sukurtą administracinį darinį vadinamą Oberostu.N. Stone, The eastern front 1914–1917, New York, Charles Scribner’s Sons, 1975. Lietuviai neteko visų iškovotų politinių teisių, buvo apribota asmens laisvė, pradžioje draudžiama lietuviška periodinė spauda. Gyventojai apdėti įvairiais mokesčiais. Jiems drausta išvykti iš gyvenamosios vietos. Karo reikmėms nuolat vykdytos gyvulių ir daiktų rekvizicijos. Kai kurie gyventojai išsiųsti darbams į Vokietiją. Lietuviškoji inteligentija stengėsi pasinaudoti susiklosčiusia geopolitine padėti ir ėmė ieškoti galimybių Lietuvos nepriklausomybės atkūrimui. 1917 m. rugsėjo 18 d.-22 d. Vilniuje susirinko lietuvių konferencija,Lietuvos Taryba ir nepriklausomos valstybės atkūrimas 1914–1920 metų dokumentuose, sud. A. Eidintas, R. Lopata, Vilnius, 2017 kuri įkūrė Lietuvos Tarybą.Maksimaitis M., Lietuvos valstybės Konstitucijų istorija (XX a. pirmoji pusė), Vilnius, 2005. Konferencijos metu buvo nutarta atkurti Lietuvos valstybę su etnografinėmis sienomis ir sostine Vilniuje.Maksimaitis M., Kai kurios pirmųjų Lietuvos Konstitucijų istoriografijos problemos, Jurisprudencija, 2002, t. 30(22). Lietuvos Tarybos pirmininku išrinktas Antanas Smetona (tik 1918 m. vasario 16 dieną pirmininku buvo Jonas Basanavičius). Sekdama geopolitinę situaciją 1917 m. gruodžio 11 d. Lietuvos Taryba pasirašė nutarimą, kuriame buvo skelbiama, kad atkuriama nepriklausoma Lietuvos valstybė su sostine Vilniuje, nutraukiami visi ryšiai kurie kada nors buvo užmegzti su kitomis valstybėmis ir pasisakoma už amžiną sąjungos ryšį su Vokietija. Paskutinei tezei nepritarė dalis Tarybos narių, todėl iš organizacijos sudėties pasitraukė Mykolas Biržiška, Steponas Kairys, Stanislovas Narutavičius ir Petras Vileišis. 1918 m. vasario 16 d. Lietuvos Taryba priėmė nutarimą, kuris, pripažintas Lietuvos nepriklausomybės aktu. Juo atkuriama nepriklausoma ir demokratiniais pamatais sutvarkyta Lietuvos valstybė su sostine Vilniuje, o valstybės santykius su kitomis valstybėmis turėjo nustatyti demokratiniu būdu išrinktas Steigiamasis Seimas.http://www3.lrs.lt/home/w5_viewer/statiniai/seimu_istorija/w5_show-p_r=286&p_k=1.html Skirtingai nuo 1917 m. gruodžio 11 d. deklaracijos, joje nebėra nuostatų dėl sąjungos su Vokietija. Šio nutarimo postulatų rėmuose buvo kuriama Lietuvos valstybė, kuri gyvavo 1918–1940 m.Vasario 16-oji – Lietuvos Valstybės atkūrimo diena: straipsnių ir dokumentų rinkinys / sud. E. Manelis, R. Samavičius, Vilnius, 2007. 1918 m. kovo 3 d. Brest-Litovsko sutartimi Sovietų Rusija atsisakė pretenzijų į Baltijos šalis. Pasirašius sutartį Vokietija Lietuvos nepriklausomybės siekius ignoravo, o vasario 16 d. deklaracijos nepripažino.

 Nepriklausoma Lietuvos valstybė 1918–1940 m. 

Priešinantis vokiečių aneksionistų planams 1918 m. liepą Lietuvos Taryba išrinko Viurtembergo hercogą Vilhelmą fon Urachą Lietuvos karaliumi Mindaugu II. 1918 m. lapkričio 2 d. nutarimas buvo anuliuotas, monarchijos idėjos atsisakyta, santvarkos klausimą palikus spręsti Steigiamajam Seimui. 1918 m. lapkričio 11 d. sudaryta pirmoji Laikinoji Lietuvos konstitucija.Lietuvos valstybės konstitucijų istorija (XX a. pirmoji pusė), M. Maksimaitis, Vilnius, 2005.  Tuo pat metu imta organizuoti kariuomenė, sudaryta pirmoji vyriausybė, kitos valstybės institucijos. 1919 m. įvesta Prezidento pareigybė, valstybės prezidentu išrinktas Antanas Smetona.

Pasitraukus pagrindinėms vokiečių pajėgoms ir į Lietuvą veržiantis bolševikams prasidėjo Lietuvos–sovietų karas. 1918 m. gruodžio 16 d. bolševikai paskelbė Lietuvos Sovietų Respubliką. Bolševikai užėmė Vilnių, Lietuvos vyriausybė persikėlė į Kauną, tapusį laikinąja sostine. 1919 m. vasario 27 d. Vilniuje bendrame Lietuvos ir baltarusijos Centrinių Vykdomųjų komitetų posėdyje paskelbta apie Lietuvos ir Baltarusijos Sovietų Socialistinės Respublikos sukūrimą (Litbelas). Įtvirtinant valstybingumą ir norimas valstybės sienas teko kovoti su ne tik su bolševikais, bet ir su bermontininkais bei lenkais. Bermontininkai nugalėti 1919 m. lapkritį Radviliškio kautynėse. Su Sovietine Rusija taikos sutartis pasirašyta 1920 m. liepos 12 d. 1920 m. spalio 7 d. Suvalkuose pasirašyta Lietuvos ir Lenkijos taikos sutartis pagal kurią Vilnius buvo pripažintas Lietuvai, tačiau netrukus lenkai šią sutartį sulaužė ir jų veržimąsi į šalies gilumą pavyko sustabdyti tik lapkričio 21-22 d. mūšiuose ties Širvintomis ir Giedraičiais. Lenkija okupavo ir vėliau aneksavo apie 20 proc. Lietuvos teritorijos, įskaitant sostinę Vilnių.

1920 m. gegužės 15 d. susirinko pirmasis demokratiškai išrinktas Steigiamasis Seimas. Jo priimti dokumentai ėmė reglamentuoti valstybės gyvenimą. Priimtos laikinoji (1920 m.) ir nuolatinė (1922 m.) Lietuvos konstitucijos, pradėtos įgyvendinti žemės, finansų, švietimo reformos. Įvesta sava valiuta – litas. Atidarytas Lietuvos universitetas. Sukurtos visos pagrindinės valdžios institucijos ir įstaigos. Įsitvirtinus stabilumui šalyje, ją ėmė pripažinti užsienio valstybės. 1921 m. Lietuva priimta į Tautų Sąjungą.http://biblioteka.gindia.lt/prancuzmetisklaipedoje/24-ii-dalis-lietuvos-valdoma-klaipeda.html?showall=&start=5 

1922 m. spalį buvo išrinktas Pirmasis Seimas. Jis prezidentu išrinko Aleksandrą Stulginskį. Vienas svarbiausių to laikotarpio pasiekimų buvo Klaipėdos krašto prijungimas prie Lietuvos teritorijos 1923 m. ir jo tarptautinis pripažinimas 1924 m. Trečiasis Seimas prezidentu išrinko liaudininką Kazį Grinių, tačiau jo vadovavimas tęsėsi neilgai. 1926 m. gruodžio 17 d. valstybėje įvyko perversmas, kariškiai valdžią perdavė tautininkui A. Smetonai. Augustinui Voldemarui pavesta sudaryti vyriausybę. Prasidėjo autoritarinis valstybės valdymo tarpsnis, stiprinta vienos tautininkų sąjungos įtaka šalyje. 1927 m. paleistas Seimas, 1928 m. priimta nauja konstitucija stiprinanti prezidento galias. Palaipsniui buvo uždraustos opozicinės partijos, griežtinama cenzūra, siaurinamos tautinių mažumų teisės.http://www.lietava.lt/tarpukario_lietuva_laikinosios_sostines_kasdienybe_ir_sventes/?img=6

Gyventojams situaciją sunkino ir prasidėjusi pasaulinė ekonominė krizė. Ženkliai krito žemės ūkio produktų supirkimo kainos. 1935 m. Suvalkijoje ir Dzūkijoje prasidėjo ūkininkų streikai. Jų metu be ekonominių, buvo keliami ir politiniai reikalavimai. Vyriausybė neramumus numalšino, 1936 m. pavasarį už riaušes nuteisti ir sušaudyti 4 valstiečiai.http://lzinios.lt/lzinios/Istorija/lz-archyvas-neramus-1935-uju-rugpjutis/133290/ 

Antrojo pasaulinio karo išvakarėse keičiantis regiono geopolitinei situacijai Lietuva buvo priversta priimti kaimyninių valstybių ultimatumus. 1938 m. kovo 17 d. ultimatumą paskelbė Lenkija reikalaudama užmegzti diplomatinius santykius. Nors tai praktiškai reiškė Vilniaus „atsisakymą“ ultimatumas buvo priimtas. Po metų, 1939 m. kovo 20 d. ultimatumą Lietuvą įteikė Vokietija. Buvo reikalaujama perduoti Klaipėdos kraštą Vokietijai. Lietuvos vyriausybė šį ultimaltumą taip pat priėmė.

Pagal 1939 m. Molotovo-Ribentropo paktą Lietuva buvo priskirta Vokietijos įtakos sferai, vėliau papildomais protokolais Vokietija mainais už dalį Lenkijos Lietuvą atidavė sovietų įtakos sferai. Po Lenkijos žlugimo Sovietų Sąjunga, neprieštaraujant Vokietijai, pasiūlė sudaryti sutartį, pagal kurią Lietuvoje būtų dislokuotos sovietų karinės įgulos. Pagal 1939 m. spalio 10 d. su SSRS sudarytą sutartį Lietuva leido įkurti savo teritorijoje sovietų karines bazes ir atgavo Vilnių bei dalį Vilniaus krašto. 1940 m. sovietai ėmė kurti įtampą ir apkaltino Lietuvą Raudonosios armijos kareivių grobimu. Nors valdžia šiuos kaltinimus neigė, sovietai 1940 m. birželio 14 d. SSRS įteikė Lietuvai ultimatumą, kuriame reikalavo pakeisti vyriausybę ir įsileisti sutartimis neribotą RA dalinių kontingentą, o tai reiškė valstybės okupaciją.http://www.archyvai.lt/exhibitions/okupac/pratarme.htm 

 Antrasis pasaulinis karas ir Lietuvos okupacija 1940–1990 m. 
miniatiūra|left|Lietuvos formos akmuo dviem Sovietų Sąjungos Didvyriams (Mažeikių r., Rekečiai)

Po ultimatumo 1940 m. birželio 15 d. SSRS okupavo šalies teritoriją. Lietuvoje iškart pradėta vykdyti sovietizaciją – imtasi turto nacionalizacijos ir gyventojų deportacijos. Taip pat uždrausta opozicija, jos spauda, organizacijos, apriboti ryšiai su užsieniu. Suorganizuoti prievartiniai rinkimai į Liaudies seimą ir suklastoti jų rezultatai. Buvo paskelbta Lietuvos Sovietų Socialistinė Respublika, kuri įjungta į Sovietų Sąjungą. Lietuvos aneksiją pripažino ne visos valstybės. 1940 m. liepos 23 d. JAV paskelbta Velso deklaracija įspėjo Sovietų Sąjungą, kad Lietuvos aneksija nebus pripažinta, Ruzvelto nurodymu įsakyta įšaldyti Lietuvos, kaip okupuotos valstybės, finansinį kapitalą.

Kartu su SSRS ir Vokietijos karo pradžia 1941 m. birželio 22 d. Lietuvoje įvyko sukilimas, buvo sudaryta Laikinoji vyriausybė. Pastaroji tikėjosi vokiečių pripažinimo, tačiau naciai jos veiklą nutraukė ir Lietuvą įtraukė į vokiečių Ostlando reichskomisariatą kaip Lietuvos generalinę sritį, valdomą civilinės administracijos. Prasidėjo naujas okupacinis laikotarpis. Nacionalizuotas turtas gyventojams nebuvo grąžintas. Žydų tautybės piliečiai suvaryti į getus ir palaipsniui naikinami juos sušaudant arba išsiunčiant į koncentracijos stovyklas.http://genocid.lt/centras/lt/2258/a/ 1941–1944 m. buvo nužudyti 80–85 proc. Lietuvos žydų (130 000–140 000).„Jewish Losses during the Holocaust: By Country“, archyvinė kopija, encyclopedia.ushmm.org (tikrinta 2019-08-13).Jennifer Rosenberg, "How Many Jews Were Murdered per Country During the Holocaust? " kopija, ThoughtCo (tikrinta 2019-08-13).

1944 m. liepos–spalio mėn. frontui ritantis į Vakarus, operacijos „Bagrationas“ metu SSRS vėl užėmė Lietuvą. Prasidėjo antroji sovietinė okupacija.V. Tininis, Sovietų Sąjungos politinės struktūros Lietuvoje ir jų nusikalstama veikla: antroji sovietinė okupacija (1944–1953), Vilnius, 2008. Vėl atnaujintos politinės represijos, masiniai gyventojų trėmimai į Sibirą vykdyti iki Stalino mirties 1953 m. Uždrausti bet kokie tautiškumo simboliai. Už jų naudojimą žmonės buvo persekiojami. Gyventojams buvo prievarta brukama komunistinė ideologija ir ateizmas.

Lietuvos ūkio atkūrimo pretekstu Maskvos valdžia skatino darbininkų ir kitų gyventojų migraciją į Lietuvą; taip buvo ketinama labiau integruoti Lietuvą į Sovietų Sąjungą ir plėtoti pramonę. Tuo pačiu metu Lietuvos darbingi gyventojai buvo viliojami darbams SSRS gilumoje, žadant visokeriopas įsikūrimo naujoje vietoje lengvatas.

Antrąją sovietinę okupaciją lydėjo ginkluota Lietuvos gyventojų rezistencija vykusi 1944–1953 m. Ji siekė atkurti nepriklausomą Lietuvos valstybę, įtvirtinti demokratiją sunaikinant komunizmą šalyje, grąžinti tautines vertybes, religijos laisvę.http://genocid.lt/centras/lt/1193/a/ Partizanais tapdavo įvairaus socialinio sluoksnio, amžiaus grupių ir išsilavinimo asmenys, kurie tarybinės valdžios buvo vadinami banditais. Vienų norą pasitraukti į miškus ir priešintis ginklu lėmė okupacija, kitų – iš jų atimtas ūkis bei turtas. Ginkluota rezistencija skirstoma į tris etapus. Pirmasis prasidėjo 1944 m. vasarą ir truko iki 1946 m. vasaros. Jo metu kūrėsi didelio būriai, tačiau nebuvo vieningos organizacijos. Vyko dažni kariniai susirėmimai su RA. Antrais etapas apėmė 1946 m. vasarą – 1948 m. pabaigą. Tuo metu susiformavo partizanų organizacinė struktūra, būriai susmulkėjo iki 5–15 asmenų gyvenančių bunkeriuose. Naudota pogrindinė kovos taktika, organizuoti netikėti išpuoliai. Trečias etapas – 1949–1953 m. pabaiga. Jo metu buvo įkurtas Lietuvos laisvės kovų sąjūdis vadovaujamas Jono Žemaičio-Vytauto. Būriai sumažėjo iki 3–5 asmenų, retai vyko atviri susirėmimai, dažniausiai naudotas sabotažas ir teroras. Nepaisant to, kad partizaninis karas nepasiekė savo tikslo išlaisvinti Lietuvos valstybę ir pareikalavo daugiau kaip 20 tūkst. partizanų aukų, ši ginkluota rezistencija parodė pasauliui, jog Lietuva ne savo noru įstojo į SSRS ir legitimavo tautos norą būti nepriklausomai.Gailius B., Partizanai tada ir šiandien, Vilnius, 2006.  Net ir nuslopinus partizaninį pasipriešinimą sovietinė valdžia neužgniaužė judėjimo už Lietuvos nepriklausomybę. Veikė persekiojamos pogrindinės disidentinės grupės, leidusios pogrindinę spaudą, katalikišką literatūrą. Aktyviausiais represuotais judėjimo dalyviais laikomi Vincentas Sladkevičius, Sigitas Tamkevičius, Nijolė Sadūnaitė.http://genocid.lt/centras/lt/1497/a/ 1972 m. po Romo Kalantos susideginimo kilo kelias dienas trukę neramumai Kaune. Po tarptautinės konferencijos Suomijos sostinėje, kur buvo pripažintos po Antrojo pasaulinio karo nusistovėjusios sienos, Lietuvoje susikūrusi Helsinkio grupė per užsienio radiją paskelbė nepriklausomybės reikalavimą. Disidentinis judėjimas kėlė tautos dvasią, bėgant laikui neleido pamiršti istorijos, tautinių vertybių.Štromas A., Mockūnas L., Laisvės horizontai, Vilnius, 2001. Jų veiklos dėka pasaulis buvo informuojamas apie situaciją LSSR, žmogaus teisių pažeidimus, o tai vertė Maskvą švelninti režimą.Tininis V., Sovietinė Lietuva ir jos veikėjai, Vilnius, 1994.

 Nepriklausomybės atkūrimas 1990 m. ir dabartinė Lietuva 
miniatiūra|220x220px|„Lietuvos Persitvarkymo Sąjūdžio“ logotipas
1986 m. Tarybų Sąjungoje prasidėjus viešumo (glasnost) politikai viešasis gyvenimas laisvėjo. 1988 m. birželio 3 d. buvo įkurtas Lietuvos Persitvarkymo Sąjūdis, Sąjūdžio idėjas palaikantys asmenys būrėsi į LPS rėmimo grupes visoje Lietuvoje. 1988 m. rugpjūčio 23 d. įvyko didžiulis mitingas Vilniaus Vingio parke. Jame dalyvavo apie 250 tūkst. žmonių. Dar po metų, 1989 m. rugpjūčio 23 d., minint 50-ąsias Molotovo-Ribentropo pakto metines ir siekiant atkreipti viso pasaulio dėmesį į Baltijos šalių okupaciją suorganizuota „Baltijos kelio“ akcija.Anušauskas A., Kelias į nepriklausomybę – Lietuvos sąjūdis, Kaunas, 2010. Lietuvos Persitvarkymo Sąjūdžio organizuotas „Baltijos kelias“ buvo maždaug 600 km ilgio susikibusių žmonių grandinė, sustojusi sujungti trijų Baltijos šalių sostines – Vilnių, Rygą ir Taliną. Tai parodė Lietuvos, Latvijos ir Estijos žmonių siekį atsiskirti nuo SSRShttp://www.thebalticway.eu/lt/istorija/.

1990 m. kovo 11 d. Atkuriamasis Seimas paskelbė atkuriantis Lietuvos nepriklausomybę. Sovietų vadovybė į jų požiūriu „vienašališkus“ Lietuvos veiksmus reagavo ekonomine blokada. 1990 m. balandžio 18 d. SSRS sustabdė žaliavų (pirmiausia naftos) tiekimą Lietuvai. Ne tik šalies pramonei, bet ir gyventojams ėmė trūkti kuro, būtiniausių prekių, net karšto vandens. Ekonominė blokada truko 76 dienas, tačiau Lietuva neatsisakė nepriklausomybės deklaracijos.http://lzinios.lt/lzinios/Istorija/74-lemtingos-dienos-zvilgsnis-is-uzkulisiu/200756/  Palaipsniui ūkiniai ryšiai imti atkūrinėti. Įtampa pasiekė kulminaciją 1991 m. sausio mėnesį. Tuo metu buvo mėginta įvykdyti valstybės perversmą panaudojant SSRS ginkluotąsias pajėgas, Vidaus reikalų ministerijos vidaus kariuomenę ir SSRS Valstybės saugumo komitetą. Dėl blogos ekonominės situacijos tikėtasi gyventojų paramos perversmui, tačiau į Vilnių ginti teisėtai išrinktos valdžios ir nepriklausomybės plūdo žmonės iš visos Lietuvos. Perversmo bandymas baigėsi taikių gyventojų aukomis ir padarė didelių materialinių nuostolių. Nebuvo nė vieno atvejo, kad ginklą būtų panaudoję taikūs gyventojai ir valstybinių įstaigų gynėjai, šaudė tik sovietų kariuomenė. Dėl ginklo panaudojimo žuvo 14 žmonių, šimtai buvo sužeisti. Neilgai trukus pirmoji Lietuvos nepriklausomybę 1991 m. vasario 11 d. pripažino Islandija. Plataus tarptautinio pripažinimo Lietuva sulaukė po nepavykusios rugpjūčio pučo Maskvoje. Tų pačių metų rugsėjo 17 d. Lietuva buvo priimta į Jungtinių Tautų Organizaciją.


1992 m. spalio 25 d. LR piliečių referendume priimta šiuo metu galiojanti Lietuvos Respublikos Konstitucija. Pirmuoju Prezidentu po Lietuvos Respublikos nepriklausomybės atkūrimo, 1993 m. vasario 14 d. tiesioginių visuotinių rinkimų metu, buvo išrinktas Algirdas Brazauskas. Tų pačių metų rugpjūčio 31 d. išvesti paskutiniai sovietinės kariuomenės daliniai. Nuo 2004 m. kovo 29 d. Lietuva priklauso NATO blokui, o 2004 m. gegužės 1 d. Lietuva tapo visateise Europos Sąjungos nare.

 Politinė sistema 

Lietuva yra daugiapartinė parlamentinė respublika su pusiau prezidentinio valdymo požymiais.Lietuvos konstitucinė santvarka, Visuotinė lietuvių enciklopedija, 2022-10-26. Nuoroda tikrinta 2025-06-27. Pagrindinis šalies įstatymas yra referendumo būdu 1992 m. spalio 25 d. priimta Konstitucija, galiojanti nuo 1992 m. lapkričio 6 d. Remiantis ja valdžią vykdo Seimas, Prezidentas, Vyriausybė ir Teismas.

Teisminę valdžią įgyvendina teismai. Jų paskirtis – teisingumo vykdymas sprendžiant baudžiamąsias, civilines ir administracines bylas. Kaip ir būdinga demokratinei respublikai, valdžia šalyje renkama rinkimais. Lietuvoje jie būna 4 rūšių: Seimo, Prezidento, savivaldybių tarybų – merų ir Europos parlamento atstovų.http://www3.lrs.lt/home/Konstitucija/Konstitucija.htmminiatiūra|Prezidentas Gitanas Nausėda|199x199px

 Prezidentas 
Prezidentas renkamas tautos 5 metų kadencijai ne daugiau kaip du kartus. Viena iš pagrindinių prezidento funkcijų yra užsienio politikos formavimas. Taip pat Prezidentas skiria ministrus, ministrą pirmininką ir teisėjus, yra vyriausias karinių pajėgų vadas. Dabartinis prezidentas Gitanas Nausėda išrinktas 2019 m.thumb|Seimas|184x184px

 Seimas 
Įstatymų leidžiamoji valdžia yra vienų rūmų parlamentas – Seimas. Jį sudaro 141 Seimo narys renkamas 4 metų kadencijai mišria rinkimų sistema (71 narys renkamas absoliučiosios daugumos būdu, o 70 – taikant proporcinį atstovavimą su galimybe reitinguoti partijų sąrašus). Rinkti Seimą teisę turi visi vyresni nei 18 m. piliečiai, būti renkami jo nariais – nuo 21 m.

Frakcijos 2024-2028 m. Seime
FrakcijaNariųLietuvos socialdemokratų partija52Tėvynės sąjunga-Lietuvos krikščionys demokratai28Politinė partija „Nemuno Aušra“20Demokratų sąjunga „Vardan Lietuvos“14Liberalų sąjūdis12Lietuvos valstiečių, žaliųjų ir
Krikščioniškų šeimų sąjungaLietuvos valstiečių ir žaliųjų sąjunga811Krikščioniškų šeimų sąjunga3Mišri Seimo narių grupėIšsikėlė patys24Nacionalinis susivienijimas1Laisvė ir teisingumas1
Nuo 2024 m. lapkričio 13 d. 14-ojo Seimo pirmininko pareigas užima Saulius Skvernelis.
miniatiūra|213x213px|Ministras pirmininkas Gintautas Paluckas

 Vyriausybė 
Vykdomoji valdžia yra vyriausybės, kurią sudaro ministras pirmininkas ir 14 ministrai, vadovaujantys ministerijoms, rankose. Ministrų kabineto sudėtis :


 Nausėda neigiamai vertina Žemaitaičio pavardę koalicijoje: padaryta klaida


MinisterijaMinistrasPolitinė partijaMinistras pirmininkasGintautas PaluckasLSDPAplinkosPovilas PoderskisIšsikėlė pats (NA)Ekonomikos ir inovacijųLukas SavickasDSVLEnergetikosŽygimantas VaičiūnasDSVLFinansųRimantas ŠadžiusLSDPKrašto apsaugosDovilė ŠakalienėLSDPKultūrosŠarūnas BirutisLSDPSocialinės apsaugos ir darboInga RuginienėLSDPSusisiekimoEugenijus SabutisLSDPSveikatos apsaugosMarija JakubauskienėIšsikėlė pati (LSDP)Švietimo, mokslo ir sportoRaminta PopovienėLSDPTeisingumoRimantas MockusIšsikėlė pats (NA)Užsienio reikalųKęstutis BudrysIšsikėlė pats (LSDP)Su prezidento paramaVidaus reikalųVladislav KondratovičLSDPŽemės ūkioIgnas HofmanasIšsikėlė pats (NA)

 Kariuomenė 
miniatiūra|Lietuvos karinių oro pajėgų straigtasparnis

Lietuvos kariuomenę sudaro keturių rūšių pajėgos: Sausumos pajėgos, Oro pajėgos, Jūrų pajėgos, Specialiųjų operacijų pajėgos ir atskirieji vienetai (atskirieji batalionai, valdybos, junginiai, tarnybos, departamentai ir kt.). Nuo 2004 m. Lietuva priklauso NATO. 2017 m. Baltijos šalyse ir Lenkijoje dislokuota NATO priešakinių pajėgų bataliono kovinė grupė. Šis sprendimas demonstruoja NATO aljanso solidarumą, vienybę ir yra patikimo atgrasymo ir pasiruošimo kolektyvinei gynybai išraiška. Nuo 1994 m. Lietuva dalyvauja tarptautinėse operacijose. Šiuo metu Lietuvos karių yra vykdomose operacijose Malyje, Somalyje, Afganistane, Kosove. 2017 m. Lietuva pateko į geriausiai gynybą finansuojančių NATO šalių aštuntuką, lyginant su ekonomikos dydžiu, rodo Aljanso paskelbti duomenys. Šalis krašto apsaugai 2017 m. skyrė 1,77 proc. bendrojo vidaus produkto. Lietuva įsigijimams skiria kiek daugiau nei 31 proc. viso gynybos biudžeto ir pagal tai užima trečią vietą Aljanse. Lietuva ilgą laiką atsiliko nuo NATO sąjungininkų pagal išlaidas gynybai, bet pastaraisiais metais ėmė sparčiai didinti finansavimą. 2018 m. Lietuva gynybai numato skirti 2,06 proc. BVP ir pasiekti NATO reikalaujamą finansavimo standartą.https://lietuvosdiena.lrytas.lt/aktualijos/2017/06/30/news/lietuva-geriausiai-gynyba-finansuojanciu-nato-saliu-astuntuke-1819096/ 

 Administracinis suskirstymas 


Lietuvos teritorija suskirstyta į 60 savivaldybių. 1995–2010 m. buvo 10 apskričių, tačiau jos panaikintos kaip administraciniai vienetai, nors kaip teritoriniai vienetai dar išlikę (dažnai vadinamos regionais). Savivaldybėse yra 546 seniūnijos, seniūnijos skirstomos į seniūnaitijas (nuo 2009 m.). Lietuvoje taip pat išskiriami 5 etnografiniai regionai: Aukštaitija, Dzūkija, Suvalkija, Žemaitija, Mažoji Lietuva.

Apskritys:

 Alytaus apskritis
 Kauno apskritis
 Klaipėdos apskritis
 Marijampolės apskritis
 Panevėžio apskritis
 Šiaulių apskritis
 Tauragės apskritis
 Telšių apskritis
 Utenos apskritis
 Vilniaus apskritis

Savivaldybės:

 Akmenės rajono savivaldybė
 Alytaus miesto savivaldybė
 Alytaus rajono savivaldybė
 Anykščių rajono savivaldybė
 Birštono savivaldybė
 Biržų rajono savivaldybė
 Druskininkų savivaldybė
 Elektrėnų savivaldybė
 Ignalinos rajono savivaldybė
 Jonavos rajono savivaldybė
 Joniškio rajono savivaldybė
 Jurbarko rajono savivaldybė
 Kaišiadorių rajono savivaldybė
 Kalvarijos savivaldybė
 Kauno miesto savivaldybė
 Kauno rajono savivaldybė
 Kazlų Rūdos savivaldybė
 Kėdainių rajono savivaldybė
 Kelmės rajono savivaldybė
 Klaipėdos miesto savivaldybė
 Klaipėdos rajono savivaldybė
 Kretingos rajono savivaldybė
 Kupiškio rajono savivaldybė
 Lazdijų rajono savivaldybė
 Marijampolės savivaldybė
 Mažeikių rajono savivaldybė
 Molėtų rajono savivaldybė
 Neringos savivaldybė
 Pagėgių savivaldybė
 Pakruojo rajono savivaldybė
 Palangos miesto savivaldybė
 Panevėžio miesto savivaldybė
 Panevėžio rajono savivaldybė
 Pasvalio rajono savivaldybė
 Plungės rajono savivaldybė
 Prienų rajono savivaldybė
 Radviliškio rajono savivaldybė
 Raseinių rajono savivaldybė
 Rietavo savivaldybė
 Rokiškio rajono savivaldybė
 Skuodo rajono savivaldybė
 Šakių rajono savivaldybė
 Šalčininkų rajono savivaldybė
 Šiaulių miesto savivaldybė
 Šiaulių rajono savivaldybė
 Šilalės rajono savivaldybė
 Šilutės rajono savivaldybė
 Širvintų rajono savivaldybė
 Švenčionių rajono savivaldybė
 Tauragės rajono savivaldybė
 Telšių rajono savivaldybė
 Trakų rajono savivaldybė
 Ukmergės rajono savivaldybė
 Utenos rajono savivaldybė
 Varėnos rajono savivaldybė
 Vilkaviškio rajono savivaldybė
 Vilniaus miesto savivaldybė
 Vilniaus rajono savivaldybė
 Visagino savivaldybė
 Zarasų rajono savivaldybė

 Geografija 


Nuo Lietuvos teritorijos geografinio centro ties Ruoščiais iki šiaurės ašigalio yra 3870 km, iki pusiaujo apie 6130 km, iki Grinvičo dienovidinio – 1488 kilometrai. 26 km į šiaurę nuo Vilniaus, tarp Purnuškių kaimo ir Bernotų piliakalnio, yra Prancūzijos nacionalinio geografijos instituto nustatytas Europos geografinis centras (54° 54′ šiaurės platumos ir 25° 19′ rytų ilgumos). Labiausiai į rytus nutolusi Lietuvos vietovė yra Ignalinos rajono savivaldybės teritorijoje ties Rimaldiškių ir Vosiūnų kaimais (26° 51′ rytų ilgumos), į vakarus – ties Nida (20° 56′ rytų ilgumos), į šiaurę – Biržų rajono savivaldybės teritorijoje ties Aspariškių kaimu (56° 27′ šiaurės platumos), į pietus – Varėnos rajono savivaldybės teritorijoje ties Musteikos kaimu (53° 54′ šiaurės platumos). Toje pačioje geografinėje platumoje vakariau Lietuvos yra Danija, Didžioji Britanija (Anglijos šiaurinė dalis), ryčiau – Baltarusija ir Rusijos centrinės sritys, toje pačioje geografinėje ilgumoje šiauriau yra Latvija, Estija, Suomija, piečiau – Rytų Lenkija, Ukrainos vakarinė dalis, Rumunija, Bulgarija, Graikija..

Lietuvos teritorija iš rytų į vakarus driekiasi 373 km, iš šiaurės į pietus – 276 km. Lietuva plotu (65,3 tūkst. km²) yra didesnė už Nyderlandus (41,5 tūkst. km²), Belgiją (30,5 tūkst. km²), Daniją (43,1 tūkst. km²), Šveicariją (41,2 tūkst. km²), Estiją (45,2 tūkst. km²), mažesnė – už Austriją (83,9 tūkst. km²), Čekiją (78,9 tūkst. km²) ir beveik lygi su Latvija (64,6 tūkst. km²) ir Airija (70,3 tūkst. km²).

Saulė Lietuvos rytuose teka 23 min. 20 sek. anksčiau negu vakaruose. Lietuvos laiko juosta yra PL + 2 h (kaip Helsinkis, Ryga, Atėnai, Jeruzalė). Lietuvoje naudojama sezoninė laiko skaičiavimo kaita.

Gamtinės geografijos požiūriu, Lietuva yra vidutinių platumų šalis Rytų Europos lygumos vakarinėje dalyje, pereinamojo iš jūrinio į žemyninį klimato, Rytų Europos mišriųjų miškų geografinėje zonoje.

Laukai ir pievos užima 57 proc., miškai ir krūmai – 30 %, pelkės – 3 %, vidaus vandenys – 4 %, kitos žemės – 6 % teritorijos.

Šalies gamta saugoma 5 nacionaliniuose parkuose, 30 regioninių parkų, 6 valstybiniuose rezervatuose, taip pat virš 1000 draustinių.

 Klimatas 

miniatiūra|Lietuvai būdingas lygumų, upių ir ežerų, pelkių bei miškų kraštovaizdis.

 Vidutinė daugiametė temperatūra Lietuvoje (°C) Mėnesis Sau Vas Kov BalGeg Bir Lie Rug Rug Spa Lap Gru Vidutinė šilčiausia -2  -2 +5 +14 +15 +16,4 +17,5 +15 +13 +10 +5 0 Vidutinė vėsiausia -5 -5 -2 0 +8 +10 +11 +10 +8 +2 0 -5
Lietuvos klimatas yra vidutiniškai šiltas vidutinių platumų, iš jūrinio pereinantis į žemyninį. Žemyninis klimatas ryškesnis šalies rytuose. Lietuva yra vėsiojo vidutinio klimato zonoje, su vidutinio šiltumo vasaromis, bei vidutinio šaltumo žiemomis. Vidutinė liepos mėnesio temperatūra yra apie 17 °C, o žiemą apie -5 °C, o intervalas tarp temperatūrų yra apie 20 °C. Lietuvoje būna labai karštų vasarų, kai oras sušyla iki 30 °C, o taip pat ir labai šaltų žiemų, kai oras atšąla iki -20 °C, o naktimis ir iki -30 °C. Daugiausiai kritulių iškrenta vasarą (iki 50 % metinio kritulių kiekio). Mažiau kritulių tenka rudeniui, žiemai ir pavasariui. Mažiausiai kritulių tenka pavasariui, nes dažniausiai vyrauja anticiklonai.

 Temperatūrų rekordai 
miniatiūra|Netoli Nidos yra aukščiausios Europoje dreifuojančios Kuršių nerijos smėlio kopos (UNESCO pasaulio paveldo objektas).

Lietuvos temperatūrų rekordai pagal mėnesius. Absoliutūs metų karščio ir šalčio rekordai paryškinti ir pabraukti.Ekstremalūs reiškiniai (pagal mėnesius) , Lietuvos hidrometeorologijos tarnyba prie Aplinkos ministerijos

 Lietuvos temperatūrų rekordai (°C) Mėnesis Sau Vas Kov Bal Geg Bir2019 m. birželio mėnesio antrasis dešimtadienis , meteo.lt Lie Rug Rug Spa Lap Gru Karščio rekordai +12,6  +16,5 +21,8 +31,0 +34 +35,7 +37,5 +37,4 +35,1 +26 +18,5 +15,6 Šalčio rekordai -40,5 -42,9 -37,5 -23,0 -6,8 -2,8 +0,9 -2,9 -6,3 -19,5 -23 -34

 Kraštovaizdis 
Lietuvos kraštovaizdžio tipai:
 molingosios lygumos – 55,2 proc;
 kalvotos moreninės aukštumos – 21,2 proc;
 smėlingosios lygumos – 17,8 proc;
 upių slėniai – 3,6 proc;
 pajūrio lygumos – 2,2 proc.

 Upės ir ežerai 
Lietuvoje yra apie 3 tūkstančius upių ir ežerų.Lithuania. Microsoft Encarta Premium 2009. žr. 2008 m. rugpjūčio 3 d. Bendras upių ir kanalų vagų ilgis Lietuvoje – 76 800 km. Didžiausia upė – Nemunas, kurio ištakos yra Baltarusijoje. Nemuno baseinas apima apie 70 proc. šalies teritorijos. Ilgiausia tik Lietuvos teritorija tekanti upė yra Šventoji. Pagrindinis upių vandens šaltinis yra krituliai, po žiemos tirpstantis sniegas neretai sukelia upių potvynius. Lietuvoje paplitusios pelkės, ypač šiaurinėje ir vakarinėje dalyje, nors dauguma yra nusausintos.

Ilgiausios Lietuvos upės:
 Nemunas – 937 km (Lietuvos teritorijoje – 475 km),
 Neris – 510 km (234 km),
 Venta – 343 km (161 km),
 Šešupė – 298 km (209 km),
 Mūša (Lielupė) – 284 km (133 km).Didžiausi Lietuvos ežerai:
 Drūkšiai – 44,8 km²;
 Dysnai – 24,0 km²;
 Dusia – 23,3 km²;
 Sartai – 13,4 km²;
 Luodis – 12,9 km².

 Lietuvos reljefas 

Reljefą sudaro:
 Pajūrio žemuma,
 Žemaičių aukštuma,
 Ventos vidurio žemuma,
 Sūduvos aukštuma,
 Vidurio Lietuvos žemuma,
 Dzūkų aukštuma,
 Aukštaičių aukštuma,
 Pietryčių lyguma,
 dalis Švenčionių-Naročiaus ir Ašmenos aukštumų. Kalvos 
Aukščiausių kalvų absoliutūs aukščiai:

 Aukštasis kalnas – 293,8 m;
 Juozapinė – 293,6 m;
 Kruopynė – 293,4 m;
 Nevaišiai – 288,9 m;
 Būdakalnis (Ažušilis) – 284,8 m.

 Miškai 

Didžiausi Lietuvos miškų masyvai:
 Dainavos giria (Druskininkų-Varėnos miškai) – 1450 km²;
 Labanoro-Pabradės giria – 911 km²;
 Kazlų Rūdos miškai – 587 km²;
 Karšuvos giria (Smalininkų-Viešvilės miškai) – 427 km²;
 Rūdninkų giria – 375 km².Miškų plotų pasiskirstymas pagal vyraujančias medžių rūšis (procentais):
 pušynai – 37,6;
 eglynai – 24,0;
 beržynai – 19,5;
 baltalksnynai – 5,6;
 juodalksnynai – 5,6;
 uosynai – 2,7;
 drebulynai – 2,6;
 ąžuolynai – 1,8;
 kiti medžiai – 0,6.

 Ekonomika 

1990 m. atkūrūs Nepriklausomybę pradėta sovietinės ekonomikos pertvarkymas į laisvos rinkos ekonomiką.

2000–2008 m. BVP sparčiai augo (rekordas 2003 m. +10,3%). Dėl 2007–2008 m. finansų krizės, 2009 m. BVP krito 14,8%.Ūkio ministerijos ataskaita 2013 m. vasaris, p. 13  Nuo 2010 m. ekonomika vėl ėmė kilti. 2013 m. Pasaulio bankas Lietuvą priskyrė prie išsivysčiusių šalių, o 2015 m. Tarptautinis Valiutos Fondas Lietuvai suteikė „pažengusios ekonomikos“ statusą. Lietuva turi labai aukštą Žmogaus raidos indeksą ir yra pažengusi daugelyje sričių. Lietuva Europos Sąjungoje užima pirmą vietą pagal konkurencingumo augimą, 28 vietą pasaulyje pagal lyčių lygybę (lenkia tokias šalis kaip Ispanija, Prancūzija, Estija ar Rusija), 32 vietą pagal spaudos laisvę (lenkia tokias šalis kaip JAV, Jungtinė Karalystė ar Rusija), 43 vietą pasaulyje pagal Transparency International sudaromą Korupcijos suvokimo indeksą, lenkdama tokias šalis kaip Italija, Graikija ir Čekija, toli palikdama tokias šalis kaip Rusija, Meksika ar Brazilija. 2015 m. sausio 1 d. Lietuva tapo eurozonos nare, euras pakeitė nuo 1993 m. galiojusią nacionalinę valiutą litą.

Lietuva laikoma žemos politinės ir ekonominės rizikos šalimi, jos BVP augimas yra vienas didžiausių Europoje. Lietuva yra aukšto pragyvenimo lygio šalis, pagal ūkio raidos, nominalaus BVP, BVP vienam gyventojui ir kitus parametrus ji tarptautinių organizacijų priskiriama prie aukšto išsivystymo valstybių. Pagal BVP vienam gyventojui Lietuva lenkia Estiją ir Latviją, visas posovietines šalis, Graikiją ir Portugaliją. Ekonomikos plėtrai svarbūs faktoriai yra makroekonominis stabilumas, tarptautinės prekybos ryšiai, geopolitinė padėtis tarp Rytų ir Vakarų. Tarp pažangių ūkio šakų yra biotechnologijų, farmacijos pramonė, lazerių gamyba.

 Makroekonomikos rodikliai 

Lietuvos BVP rodikliai 2011−2019 m.:Naujausi Lietuvos ekonomikos ir finansų rodikliai, seb.lt

RodiklisMetai201120122013201420152016201720182019Realus metinis BVP pokytis, %6,03,83,63,52,02,64,03,63,9Nominalus BVP, mlrd. Eur31,233,335,036,537,338,942,345,348,4
Vidutinė metinė infliacijaNaujausi Lietuvos ekonomikos ir finansų rodikliai, seb.lt ir valstybės skola:Naujausi Lietuvos ekonomikos ir finansų rodikliai, seb.ltLietuvos ūkio ministerijos ataskaita, 2017 m. birželis, p. 12Lietuvos statistikos metraštis (2019 m. leidimas), osp.stat.gov.lt
RodiklisMetai201120122013201420152016201720182019Vidutinė metinė infliacija, % 4,1 3,2 1,2 0,2 -0,7 0,7 3,7 2,5 2,2Nominali valdžios sektoriaus skola, mln. Eu13 26413 55014 82515 94015 52416 63015 425Valdžios skolos santykis su BVP, %37,239,838,740,642,639,739,133,836,2

Sukauptos tiesioginės užsienio investicijos pagal šalis investuotojashttps://osp.stat.gov.lt/informaciniai-pranesimai?articleId=5028854

2016-12-312015-12-31mln. Eurstruktūra, %pokytis, palyginti su 2015-12-31 %mln. Eurstruktūra, %Iš viso13 066,24100,0 -3,213 496,82100,0Švedija2 496,7319,1 -20,03 122,2423,1Nyderlandai1 585,6812,1 -6,21 691,3312,5Vokietija1 315,4210,15,51 246,539,2Lenkija967,827,337,9694,745,1Norvegija919,187,09,9836,186,2Estija696,415,30,7691,535,1Kipras660,885,142,3464,583,4Danija591,064,54,6564,834,2Suomija588,294,54,1564,894,2Malta405,423,1 -7,1436,603,2Kitos šalys2 849,3521,9 -10,53 183,3723,8

 Užimtumas ir socialiniai rodikliai 
Pagal Jungtinių Tautų 2019 m. paskelbtą statistiką, iš 189 valstybių Lietuva užėmė 34-ą vietą ir pateko į itin aukšto išsivystymo valstybių kategoriją, vertinant pagal Žmogaus socialinės raidos indeksą.Human Development Reports: Lithuania ; tikrinta 2020-08-29

2019 m. duomenimis Lietuvoje absoliutaus skurdo riba buvo 251 eurų pajamos per mėnesį asmeniui.Žemiau skurdo ribos Lietuvoje – daugiau nei pusė milijono gyventojų, BNS, 2020/07/22, tikrinta 2020-08-28. 2011 m. 20 % Lietuvos gyventojų priklausė skurdo rizikos lygiui (t. y. jų mėnesinės pajamos buvo mažesnės už skurdo ribą).Statistikos departamento informacija 2013 m. vasaris, p. 13 

Užimtumo rodikliai 2012−2016 m. pagal LR Ūkio Ministerijos 2017 m. birž. mėn ataskaitą:Lietuvos ūkio ministerijos ataskaita, 2017 m. birželis, p. 12
RodiklisMetai20122013201420152016Užimtumo lygis, %50,051,252,653,855,6Nedarbo lygis, %13,411,810,79,17,9Socialiniai rodikliai 2012−2016 m. pagal LR Ūkio Ministerijos 2017 m. birž. mėn ataskaitą:Lietuvos ūkio ministerijos ataskaita, 2017 m. birželis, p. 12

RodiklisMetai20122013201420152016Vidutinis bruto mėnesinis atlyginimas, Eu615,1646,3677,4714,1774,0Valstybinė vidutinė mėnesinė pensija, Eu236,2238,1240,3244,5255,3

 Užsienio prekyba 

Lietuvos užsienio prekybos balansas 2007−2013 m. buvo neigiamas. 2013 m. Lietuvos eksportas sudarė 84 779,0 mln. Lt, importas – 91 521,4 mln. Lt.URM informacijaLŪM ataskaita, vasaris, p.8  2007−2011 m. nesikeitė 5 didžiausios importo rinkos ir 4 didžiausios eksporto rinkos.

2011 m. eksporto rinkosURM informacija

 Vieta Valstybė Procentai 1  11,6 % 2  10,2 % 3  9,3 % 4  7,0 % 5  6,6 % 6  6,1 % 7  5,2 % 8  4,1 % 9  4,1 % 10  3,6 %2011 m. importo rinkosURM informacija

 Vieta Valstybė Procentai 1  32,8 % 2  9,7 % 3  9,1 % 4  6,6 % 5  4,9 % 6  3,3 % 7  3,2 % 8  3,1 % 9  2,8 % 10  2,5 %

 Lietuvos bendrovės 
Pagal pajamas pirmauja „ORLEN Lietuva“, „Maxima Grupė“ užima antrą vietą.

Veikia Skandinavijos bankai: SEB, „Swedbank“, „Luminor Bank“, „Danske Bank“. Tarptautinės įmonės: „Thermo Fisher Scientific Baltics“, „Phillip Morris“, „Mondelez“, „Tele2“, „Circle K“ ir kitos. 2011 m. regioninį biurą Vilniuje atidarė „Western Union“. 2009–2019 m. veikė Barclays technologijų centras Lietuvoje.

 Infrastruktūra 

 Transportas 

Klaipėda yra vienintelis šalies prekybinis uostas. 2011 m. Klaipėdos jūrų uoste ir Būtingės naftos terminale perkrautas rekordinis kiekis − 45,5 mln. tonų krovinių.shortsea.lt  Nuoroda tikrinta 2013-01-07) Šalyje veikia keturi tarptautiniai oro uostai: Vilniaus oro uostas (didžiausias, 2008 m. aptarnavęs 2,048 mln. keleivių),http://www.vno.lt/lt/naujienos/detail.php?ID=4375 Kauno oro uostas, Palangos oro uostas ir Šiaulių oro uostas.

Lietuvoje veikia 1775,3 km geležinkelio linijų, iš kurių 1753,5 km plačios („rusiškos“) 1520 mm vėžės. 21,8 km ilgio „europinės“ 1435 mm vėžės geležinkelis jungia Lietuvą su Lenkija.Susisiekimo ministerijos informacija  Nuoroda tikrinta 2013-01-07) Maršrute Panevėžys-Anykščiai-Rubikiai veikia 68,4 km ilgio siaurojo 750 mm pločio vėžės geležinkelio linija, ilgiausia tokia Europoje. Aukštaitijos siaurasis geležinkelis naudojamas turizmo reikmėms.

Lietuvos kelių ilgiai 2011 m. pabaigos duomenimis (kilometrais).Statistikos departamento informacija  Nuoroda tikrinta 2013-01-07)

 Geležinkelis Automobilių keliai E kategorijos  automobilių keliai Troleibusų linijos Vidaus vandenų keliai Eksploataciniai naftos vamzdynų 1 767,6 82 911 1642 266,2 452 500

 Energetika 

Lietuvos pagrindiniais elektros energijos tiekėjais yra Lietuvos elektrinė (instaliuotoji galia − 1,8 GW.),Lietuvos energija  Nuoroda tikrinta 2013-01-07) Kruonio hidroakumuliacinė elektrinė (gali palaikyti 900 MW galios tiekimą ne mažiau 12 val.)kruoniohae.lt  Nuoroda tikrinta 2013-01-07) ir Kauno hidroelektrinė (instaliuotoji galia − 100,8 MW.Lietuvos energija  Nuoroda tikrinta 2013-01-07)). Visas jas valdo AB „Lietuvos energijos gamyba“. Valstybės aukštos įtampos elektros tinklų operatorius yra AB „Litgrid“, žemos ir vidutinės įtampos tinklų − AB „ESO“.Lietuvos energetikos ministerija  Nuoroda tikrinta 2017-10-07)

Papildomi elektros energijos kiekiai gaminami nuolat veikiančiose termofikacinėse elektrinėse (kaip Kauno termofikacinė elektrinė, Mažeikių elektrinė), vėjo ir vandens jėgainėse.

Lietuvos energetikos sistemos instaliuotoji galia pagal pagaminimo būdą 2012 m. duomenimis, megavatais (MW):Valstybinė kainų ir energetikos kontrolės komisija, p.57   Nuoroda tikrinta 2013-01-07)

 Kondensacinės elektrinės Atominės  elektrinės Termofikacinės  elektrinės Hidroelektrinės Hidroakumuliacinės  elektrinės Blokinės įmonių  elektrinės Atsinaujinančios energijos  elektrinės (vėjo) 1 955 0 803 128 900 164 339 (274)

Iš viso Lietuvoje 2011 m. duomenimis nutiesta 6683,2 km aukštos įtampos elektros linijų (iš jų: 1671,6 km 330−400 kV įtampos oro linijos, 4967 km − 110 kV įtampos oro linijos).Valstybinė kainų ir energetikos kontrolės komisija, p.41   Nuoroda tikrinta 2013-01-07)

Ignalinos atominės elektrinės pirmasis elektrinės reaktorius sustabdytas 2004 m. vykdant stojimo į ES sąlygas. Paskutinis reaktorius buvo sustabdytas 2009 m. gruodžio mėn. 31 d. 23 valandą nakties. Buvo ruošiamasi statyti naują atominę elektrinę. Naujos atominės elektrinės statyba rūpinosi valstybės valdoma bendrovė UAB „Visagino atominė elektrinė“.vae.lt   Nuoroda tikrinta 2013-01-07) 2012 m. referendume dauguma Lietuvos piliečių nepritarė AE statybai.Vyriausiosios rinkimų komisijos informacija 

Sustabdžius IAE pasikeitė Lietuvos elektros importo-eksporto rinka. Palyginimui: 2009 m. 70 % Lietuvoje suvartojamos elektros energijos buvo pagaminama vien IAE.Valstybinė kainų ir energetikos kontrolės komisija, p.48   Nuoroda tikrinta 2013-01-07) 2011 m. − 63 % energijos buvo importuota. Litgrid informacija   Nuoroda tikrinta 2013-01-07)

Stambiausi Lietuvos miestų šilumos tiekėjai pagal instaliuotąją galią, megavatais (MW):Lietuvos šilumos tiekėjų asociacija   Nuoroda tikrinta 2013-01-07)

 Vilniaus energija Kauno  energija Klaipėdos  energija Alytaus  energija Panevėžio  energija Šiaulių  energija Marijampolės  šiluma 2 332 2 088 1 017 457 399 299 296

 Turizmas 
2016 m. duomenimis Lietuvoje apsilankė ir bent vieną naktį praleido 1,49 mln. turistų iš užsienio šalių. Didžiausią jų skaičių sudarė svečiai iš Vokietijos (174,8 tūkst.), Baltarusijos (171,9 tūkst.), Rusijos (150,6 tūkst.), Lenkijos (148,4 tūkst.), Latvijos (134,4 tūkst.), Ukrainos (84,0 tūkst.), Jungtinės Karalystės (58,2 tūkst.).http://www.tourism.lt/uploads/documents/Turizmas-Lietuvoje_2016.pdf  Šalyje jaučiama intensyvėjančio vidaus turizmo tendencija. Lankytinų vietų šiuo metu priskaičiuojama iki 1000. Daugiausia turistų sulaukia didieji miestai Vilnius, Klaipėda, Kaunas ir kurortai Neringa, Palanga, Druskininkai, Birštonas.

 Mokslas ir technologijos 
2016 m. duomenimis Lietuvoje 31 500 specialistų dirbo IT srityje. Šalis turi prieinamiausią internetą ES ir sparčiausią belaidį ryšį visame pasaulyje.https://investlithuania.com/lt/prioritetiniai-sektoriai/technologijos/ 2016 m. duomenimis šalyje veikia trys aukštųjų technologijų įmonių asociacijos: Fotoelektros technologijų ir verslo asociacija, Lazerių ir šviesos mokslo ir technologijų asociacija ir Lietuvos kosmoso asociacija.http://www.technologijos.lt/n/mtl/zyme/Aukstuju-technologiju-imones?tid=5646 Lietuvoje veikia aukšto lygio biotechnologijos kompanijos Ekspla ir Šviesos Konversija, kurios specializuojasi lazerių gamyboje.

 Gyventojai 


 Demografija 

2025 m. pradžioje Lietuvoje gyveno 2,89 mln. gyventojų. 1992 m. Lietuvoje pasiektas maksimalus 3,7 mln. gyventojų skaičius. Po to gyventojų tolydžiai mažėjo, o nuo 2019 m. buvo užfiksuotas padidėjimas.Lietuvoje per metus padaugėjo nuolatinių gyventojų , Etaplius, 2020–01–14 2000 m. gyventojų sumažėjo iki 3,5 mln., o 2010 m. – iki 3,32 mln. 2012 m. rugsėjo 28 d. Lietuvos statistikos departamento duomenimis gyventojų skaičius nebesiekė 3 milijonų.https://osp.stat.gov.lt/statistiniu-rodikliu-analize?indicator=S3R166#/

Gyventojų skaičiaus mažėjimo pagrindinė priežastis iki 2019 buvo emigracija bei didesnis mirtingumas nei gimstamumas. Daugiausia Lietuvos gyventojų emigruodavo į Vakarų šalis, kur rado geresnes sąlygas darbo rinkoje. Taigi tarp emigrantų daugiausia darbingo amžiaus žmonių. Pagrindinės kryptys – Skandinavija, Jungtinė Karalystė, Airija. Jungtinėje Karalystėje gyvenamąją vietą deklaravo 124 000 emigrantų. (anglų k.), Lietuvos statistikos departamentas, 2019-07-14 Airijoje – 40 000, Norvegijoje – 24 000. Įvairiais skaičiavimai Vakarų šalyse gyvena ir dirba apie 200 000 Lietuvos piliečių. Pačioje Lietuvoje 4,3 % gyventojų yra gimę užsienyje.Migration Report 2017. UN, tikrinta 2018-09-30 (anglų kalba). 2011 m. iš Lietuvos išvyko 54 000 gyventojų, 16 000 atvyko, 2013 išvyko 39 000 gyv., kitais metais – 36 600, o 2015 m. – 44 500Po ketverių metų pertraukos – emigracijos šuolis., Verslo žinios 2016-03-21, tikrinta 2019-07-14. 2016 emigravo 51 000 gyventojų,Statistika Lietuvoje (Bernardinai.lt) 2017 m. – 57 200.Skaičiai stulbina: 2017 m. , tikrinta 2019-07-14. 2018 m. į šalį atvyko 12 300 asmenų, iš jų 5 700 ukrainiečių, 26 proc. iš Baltarusijos ir 6 proc. iš Rusijos.

Nuo 2019 m. į Lietuvą grįžta daugiau piliečių nei išvyksta. Išankstiniais Valstybės duomenų agentūros duomenimis, 2024 m. į Lietuvą sugrįžo 18 934, iš šalies išvyko 9 486 Lietuvos piliečiai. Tai mažiausias išvykusiųjų skaičius nuo Lietuvos nepriklausomybės atkūrimo 1990 metais. Daugiausia grįžusiųjų – iš Jungtinės Karalystės, Norvegijos, Vokietijos, Airijos ir Nyderlandų.

Nuo 2019 m. iki 2024 m. iš Jungtinės Karalystės į Lietuvą grįžo apie 43 tūkstančiai lietuvių dėl gerėjančios ekonominės padėties gimtinėje ir Jungtinės Karalystės išstojimo iš Europos Sąjungos.

Žemiausias gimstamumo rodiklis pasiektas 2002 m., kai gimė 30 000 kūdikių (8,6/1000 gyventojų), nuo to laiko šis rodiklis kiek išaugo: 2010 m. gimė 35 625 kūdikliai (10,8/1000 gyventojų). Vaikų skaičius vienai moteriai siekia 1,21. Didžiausias mirtingumas yra rytiniuose šalies rajonuose, kuriuose labiausiai jaučiamas gyventojų senėjimas. 2007 m. Ignalinos, Švenčionių ir Zarasų rajonuose buvo užregistruota 20 mirčių tūkstančiui gyventojų (šalies vidurkis tais metais buvo 13,5 mirčių tūkstančiui gyventojų). Prie didelio mirtingumo prisideda vienas didžiausių Europoje savižudybių skaičius.

Didžioji dalis gyventojų gyvena miestuose. Šis rodiklis sparčiai keitėsi po Antrojo pasaulinio karo. 1959 m. dar trys penktadaliai gyventojų gyveno kaime, 1970 m. santykis susilygino, o 1990 m. jau du trečdaliai gyventojų gyveno miestuose. Šiuo metu keturiuose miestuose (Vilnius, Kaunas, Klaipėda, Šiauliai) gyvena daugiau nei 1 000 000 gyventojų.

100% vyresnių nei 15 metų šalies gyventojų yra raštingi. Vidutinė gyvenimo trukmė vyrams yra 80 metų, moterims – 85 metai. Lyginant su ankstesnių metų tyrimų duomenimis, trukmė pailgėjo maždaug 4 metais.

Duomenys:1790 – 1950 duomenys „Lietuva Šeimos enciklopedija“ Šviesa, Kaunas 2006 http://www.world-gazetteer.com/wg.php?x=&men=gpro&lng=en&des=wg&geo=-130&srt=pnan&col=abcdefghinoq&msz=1500&geo=-4smp2014ge.ugdome.lt / Lietuvos gyventojų skaičiaus kaitaGyventojai, Oficialiosios statistikos portalas

 Lietuvos gyventojų tautinė sudėtis 
{{Message box
|id=current
|backgroundcolor=#f7f7f7
|image=Timeblock.svg
|heading=Šioje  dalis informacijos yra pasenusi{{#if:| –  |.}}
|message=Jeigu galite, atnaujinkite informaciją ir ištrinkite šį pranešimą.
}}

Didžiausia Lietuvos tauta yra lietuviai, jie sudaro daugiau nei 86 proc. gyventojų. Lietuviai sudaro gyventojų daugumą visose savivaldybėse, išskyrus Vilniaus rajono ir Šalčininkų rajono.

Didžiausia tautinė mažuma Lietuvoje yra lenkai. 1959 m. lenkai sudarė 8,5 % Lietuvos gyventojų, bet nuo to laiko jų procentas nuolat mažėjo ir 2015 m. buvo 5,6 %. Lietuvos lenkai daugiausiai gyvena Vilniaus apskrityje, kur jie 2001 m. sudarė net 25,4 % visos populiacijos. Vilniaus ir Šalčininkų rajone lenkų tautybės gyventojų yra dauguma (atitinkamai 52 proc. ir 77 proc. gyventojų). Vilniaus mieste lenkų yra apie 16,5%. Lietuvoje sparčiai mažėja rusų tautybės žmonių dalis: 1989 m. jie sudarė 9,4 % visos populiacijos, 2001 m. – 6,3 %, o 2011 m. – 5,8 %.http://db1.stat.gov.lt/statbank/selectvarval/saveselections.asp?MainTable=M3010215&PLanguage=0&TableStyle=&Buttons=&PXSId=3236&IQY=&TC=&ST=ST&rvar0=&rvar1=&rvar2=&rvar3=&rvar4=&rvar5=&rvar6=&rvar7=&rvar8=&rvar9=&rvar10=&rvar11=&rvar12=&rvar13=&rvar14=  2001 m. surašymo duomenimis, rusai sudaro 13,4 % Utenos apskrities, 11,6 % Vilniaus apskrities ir 11,4 % Klaipėdos apskrities gyventojų. Kitose apskrityse jų dalis neviršijo 4 %. Pagal 2011 m. gyventojų surašymą rusai sudarė apie 12 proc. Vilniaus ir apie 19,6 proc. Klaipėdos gyventojų. Visagino mieste rusai sudaro gyventojų daugumą (52 proc.). 2015 m. rusai sudarė 4,78 % visų Lietuvos gyventojų.

{| class="wikitable sortable" style="width:100%; float:top;"
|+Lietuvos piliečių nacionalinė sudėtisLietuvos gyventojų tautinė sudėtis  | Žurnalas „Mokslas ir gyvenimas“ 2012 Nr. 11-12 Lietuvos piliečių tautinė sudėtis pagal 2011 m. Statistikos Departamento duomenis Alkas. A. Butkus: Lietuvos gyventojai tautybės požiūriu; tikrinta 2017-01-06
|-
! Vieta
! Tauta
! 2015 m.
! 2011 m.
! 2001 m.
! 1989 m.
! 1979 m.
|-
| 1
| Lietuviai
| style="text-align:center;"| 86,67 proc. / 2 531,843 mln.
| style="text-align:center;"| 84,16 proc. / 2 561,314 mln.
| style="text-align:center;"| 83,45 proc. / 2 907,293 mln.
| style="text-align:center;"| 79,6 proc. / 2 924,3 mln.
| style="text-align:center;"| 80,0 proc. / 2 712,2 mln.
|-
|2
| Lenkai
| style="text-align:center;"| 5,61 proc. / 163,858 tūkst.
| style="text-align:center;"| 6,58 proc. / 200,317 tūkst.
| style="text-align:center;"| 6,74 proc. / 234,989 tūkst.
| style="text-align:center;"| 7,0 proc. / 258,0 tūkst.
| style="text-align:center;"| 7,3 proc. / 247,0 tūkst.
|-
|3
| Rusai
| style="text-align:center;"| 4,78 proc. / 139,507 tūkst.
| style="text-align:center;"| 5,81 proc. / 176,913 tūkst.
| style="text-align:center;"| 6,31 proc. / 219,789 tūkst.
| style="text-align:center;"| 9,4 proc. / 344,5 tūkst.
| style="text-align:center;"| 8,9 proc. / 303,5 tūkst.
|-
|4
| Baltarusiai
| style="text-align:center;"| 1,34 proc. / 39,159 tūkst.
| style="text-align:center;"| 1,19 proc. / 36,227 tūkst.
| style="text-align:center;"| 1,23 proc. / 42,866 tūkst.
| style="text-align:center;"| 1,7 proc. / 63,2 tūkst.
| style="text-align:center;"| 1,7 proc. / 57,6 tūkst.
|-
|5
| Ukrainiečiai
| style="text-align:center;"| 0,69 proc. / 20,225 tūkst.
| style="text-align:center;"| 0,54 proc. / 16,423 tūkst.
| style="text-align:center;"| 0,65 proc. / 22,488 tūkst.
| style="text-align:center;"| 1,2 proc. / 44,8 tūkst.
| style="text-align:center;"| 1,0 proc. / 32,0 tūkst.
|-
|6
| Žydai
| style="text-align:center;"| 0,08 proc. / 2,267 tūkst.
| style="text-align:center;"| 0,10 proc. / 3,050 tūkst.
| style="text-align:center;"| 0,12 proc. / 4,007 tūkst.
| style="text-align:center;"| 0,3 proc. / 12,4 tūkst.
| style="text-align:center;"| 0,4 proc. / 14,7 tūkst.
|-
|7
| Totoriai
| style="text-align:center;"| 0,07 proc. / 2,078 tūkst.
| style="text-align:center;"| 0,09 proc. / 2,793 tūkst.
| style="text-align:center;"| 0,09 proc. / 3,235 tūkst.
| style="text-align:center;"| 0,1 proc. / 5,2 tūkst.
| style="text-align:center;"| 0,1 proc. / 4,0 tūkst.
|-
|8
| Vokiečiai
| style="text-align:center;"| 0,10 proc. / 2,831 tūkst.
| style="text-align:center;"| 0,08 proc. / 2,418 tūkst.
| style="text-align:center;"| 0,09 proc. / 3,243 tūkst.
| style="text-align:center;"| 0,1 proc. / 2,1 tūkst.
| style="text-align:center;"| 0,1 proc. / 2,6 tūkst.
|-
|9
| Čigonai
| style="text-align:center;"| 0,07 proc. / 2,063 tūkst.
| style="text-align:center;"| 0,07 proc. / 2,115 tūkst.
| style="text-align:center;"| 0,09 proc. / 2,571 tūkst.
| style="text-align:center;"| 0,1 proc. / 2,7 tūkst.
| style="text-align:center;"| 0,1 proc. / 2,3 tūkst.
|-
|10
| Latviai
| style="text-align:center;"| 0,11 proc. / 3,144 tūkst
| style="text-align:center;"| 0,07 proc. / 2,025 tūkst.
| style="text-align:center;"| 0,07 proc. / 2,955 tūkst.
| style="text-align:center;"| 0,1 proc. / 4,2 tūkst.
| style="text-align:center;"| 0,1 proc. / 4,4 tūkst.
|-
|11
| Armėnai
| style="text-align:center;"| ?
| style="text-align:center;"| 0,04 proc. / 1 233 tūkst.
| style="text-align:center;"| 0,04 proc. / 1 477 tūkst.
| style="text-align:center;"| ?
| style="text-align:center;"| ?
|-
|12
| Azerbaidžaniečiai
| style="text-align:center;"| ?
| style="text-align:center;"| 0,02 proc. / 0,648 tūkst.
| style="text-align:center;"| 0,02 proc. / 0,788 tūkst.
| style="text-align:center;"| ?
| style="text-align:center;"| ?
|-
|13
| Moldavai
| style="text-align:center;"| ?
| style="text-align:center;"| 0,02 proc. / 0,540 tūkst.
| style="text-align:center;"| 0,02 proc. / 0,704 tūkst.
| style="text-align:center;"| ?
| style="text-align:center;"| ?
|-
|14
| Gruzinai
| style="text-align:center;"| ?
| style="text-align:center;"| 0,01 proc. / 0,372 tūkst.
| style="text-align:center;"| 0,01 proc. / 0,437 tūkst.
| style="text-align:center;"| ?
| style="text-align:center;"| ?
|-
|15
| Estai
| style="text-align:center;"| ?.
| style="text-align:center;"| 0,01 proc. / 0,314 tūkst.
| style="text-align:center;"| 0,01 proc. / 0,419 tūkst.
| style="text-align:center;"| ?
| style="text-align:center;"| ?
|-
|16
| Karaimai
| style="text-align:center;"|?
| style="text-align:center;"| 0,01 proc. / 0,241 tūkst.
| style="text-align:center;"| 0,01 proc. / 0,273 tūkst.
| style="text-align:center;"| ?
| style="text-align:center;"| ?
|-
|17
| Kitų tautybių
| style="text-align:center;"| 0,47 proc. / 13,639 tūkst.
| style="text-align:center;"| 0,12 proc. / 3,508 tūkst.
| style="text-align:center;"| 0,10 proc. / 3,517 tūkst.
| style="text-align:center;"| ?
| style="text-align:center;"| ?
|-
|18
| Nenurodė tautybės
| style="text-align:center;"| 0,01 proc. / 0,648 tūkst.
| style="text-align:center;"| 1,08 proc. / 32,978 tūkst.
| style="text-align:center;"| 0,95 proc. / 32,921 tūkst.
| style="text-align:center;"| ?
| style="text-align:center;"| ?
|- class="sortbottom"
|
| Bendras Lietuvos piliečių skaičius| style="text-align:center;"| 100,0 proc. / 2 921,262 mln
| style="text-align:center;"| 100,0 proc. / 3 043,429 mln.
| style="text-align:center;"| 100,0 proc. / 3 483,972 mln.
| style="text-align:center;"| 100,0 proc. / 3 674,8 mln.
| style="text-align:center;"| 100,0 proc. / 3 391,5 mln.
|}

 Kalbos 
Pasiskirstymas pagal gimtąsias kalbas (2011 m. surašymo duomenys)Lietuvos statistikos departamentas, 2011 m. surašymas: Gyventojai pagal tautybę, gimtąją kalbą ir tikybą; tikrinta 2017-01-07:
 lietuvių – 84,9 % (2 583 745 gyventojai);
 rusų – 7,2 % (218 383);
 lenkų – 5,3 % (160 506);
 baltarusių – 0,23 % (7 114);
 ukrainiečių – 0,18 % (5 340);
 kitos – 0,24 % (7 190);
 nenurodė – 1,44 % (43 906).

Pagal 2001 m. surašymą, iš 577 tūkst. ne lietuvių tautybės gyventojų, 356 tūkst. moka lietuvių kalbą. Didžiausią jų dalį sudaro lenkai, rusai ir baltarusiai. Rusų kalbą iš viso moka 68 % Lietuvos gyventojų, anglų – 17 % (mieste – 21 %, kaime – 9 %), lenkų – 14,6 %, vokiečių – 8 %, prancūzų – 2 %. Rusų kalbą moka 64 % lietuvių ir 77 % lenkų.2002 m. surašymas: Mokame vis daugiau kalbų  Pastaba: ten pateikta kiek gyventojų moka šias kalba kaip užsienio kalbas. Šiame straipsnyje pateikti duomenys kiek iš viso žmonių kalba šiomis kalbomis. Tai reiškia, kad mokančių jas kaip užsienio kalbą procentas sudėtas su mokančių jas kaip gimtąją kalbą procentu 2005 m. Eurobarometro apklausa pateikia kiek kitokius duomenis. Pasak jos, 80 % Lietuvos gyventojų gali susikalbėti rusiškai (neskaitant tų, kuriems rusų kalba yra gimtoji), 32 % – angliškai, 15 % – lenkiškai ir 14 % – vokiškai.(Angliškai)Europeans and their Languages Tokie dideli duomenų skirtumai tikriausiai yra todėl, kad gyventojų surašyme buvo skaičiuojami tik gerai mokantys nurodytas kalbas, o Eurobarometro apklausoje – visi gebantys susišnekėti.

Eurobarometro apklausa taip pat atskleidė, kad, palyginti su kitų Europos Sąjungos šalių gyventojais, lietuviai moka daug kalbų. 92 % Lietuvos gyventojų moka bent vieną užsienio kalbą, 51 % – bent dvi, ir 16 % – bent tris kalbas. Pagal Europos Sąjungos vidurkį, tik 56 % žmonių moka bent vieną, 28 % bent dvi ir 11 % bent tris kalbas neskaitant gimtosios.

 Religija 
Nuo XIV a., po Lietuvos krikšto, šalyje vyrauja katalikybė. Dvasininkai buvo įtakingi, XX a. pirmoje pusėje dalyvavo politiniame gyvenime, sovietmečiu kai kurie kunigai buvo disidentais. Tiek katalikų, tiek kitų bažnyčių veikla sovietų okupacijos metu varžyta, kunigai persekioti, kalinti, tremti. XX a. pirmoje pusėje ~9% Lietuvos gyventojų buvo liuteronai, po Antrojo pasaulinio karo jų ženkliai sumažėjo.

Nuo XIV a. Lietuvoje minimas Islamas, anksčiau sietas vien su Lietuvos totorių bendruomene.

Atkūrūs Nepriklausomybę šalyje misijas pradėjo ir tikinčiųjų bendruomenes sukūrė evangelikų bažnyčios.

2011 m. surašyme 83,7 % deklaravo kokį nors tikėjimą, 6,1 % teigė esą netikintys ir 10,1 % nenurodė arba negalėjo atsakyti. Gyventojų pasiskirstymas pagal religiją:[2011 m. surašymo duomenys https://osp.stat.gov.lt/documents/10180/217110/Gyv_kalba_tikyba.pdf/1d9dac9a-3d45-4798-93f5-941fed00503f]
 Romos katalikai – 77,2 % (2 350 tūkst.);
 Stačiatikiai – 4,1 % (125,2 tūkst.);
 Sentikiai – 0,8 % (23,3 tūkst.);
 Evangelikai liuteronai – 0,6 % (19,6 tūkst.);
 Evangelikai reformatai – 0,2 % (6,7 tūkst.);
 Jehovos liudytojai – 0,1 % (3,5 tūkst.);
 Musulmonai sunitai – 0,08 % (2,8 tūkst.);
 Charizmatai – 0,06 % (2,2 tūkst.);
 Sekmininkai – 0,04 % (1,3 tūkst.);
 Judėjai – 0,04 % (1,3 tūkst.);
 Senojo baltų tikėjimo – 0,04 % (1,4 tūkst.);
 Kitų tikybų – 0,3 % (11 tūkst.).

2001 m. dauguma stačiatikių buvo susitelkę Vilniaus ir Klaipėdos miestuose, kur jie sudarė atitinkamai 9,7 % ir 15,5 % visų miesto gyventojų. Netikintieji sudarė 10,3 % miestų gyventojų ir 4,2 % kaimų gyventojų.2001 m. gyventojų ir būstų surašymas: Romos katalikų daugiausia 

2010 m. „Eurobarometro“ apklausos duomenimis, 47% Lietuvos gyventojų „tiki, kad egzistuoja Dievas“; 37% – „tiki, jog egzistuoja kažkokia dvasia arba dvasinė energija“; 12% – „netiki jokiais dievais, dvasiomis ar dvasinėmis energijomis“. Pagal šiuos duomenis Lietuva tarp Europos Sąjungos šalių laikytina vidutiniškai religinga.

 Miestai 

Lietuvoje yra 103 miestai. Miestais laikomos tankiai apgyvendintos vietovės, kuriose >3 tūkstančiai gyventojų, kurių bent dvi trečiosios verčiasi ne su žemės ūkiu susijusia veikla. Miestais laikomos ir mažiau nei 3000 gyventojų turinčios gyvenvietės, kurios tokį statusą turi istoriškai. Lietuvoje taip pat yra 254 miesteliai. Miesteliais laikomos kompaktiškai užstatytos gyvenamosios vietovės, turinčios nuo 500 iki 3000 gyventojų, kurių daugiau kaip pusė dirbančiųjų dirba pramonėje, verslo bei gamybinės ir socialinės infrastruktūros srityse. 

 Lietuvos miestai pagal gyventojų skaičių 2020 m. pradžioje:osp.stat.gov.lt / Šiuolaikinė Lietuva (nuo 1991)  Nr. Miestas Apskritis Gyventojai Nr. Miestas Apskritis Gyventojai border|150pxVilniusborder|150pxKaunasborder|150pxKlaipėdaborder|150pxŠiauliaiborder|150pxPanevėžys 1  Vilnius  Vilniaus apskritis  550834  11  Kėdainiai  Kauno apskritis  22677 2  Kaunas  Kauno apskritis  289364  12  Tauragė  Tauragės apskritis  21520 3  Klaipėda  Klaipėdos apskritis  149116  13  Telšiai  Telšių apskritis  21287 4  Šiauliai  Šiaulių apskritis  101511  14  Ukmergė  Vilniaus apskritis  20154 5  Panevėžys  Panevėžio apskritis  85885  15  Visaginas  Utenos apskritis  18024 6  Alytus  Alytaus apskritis  49895  16  Plungė  Telšių apskritis  16755 7  Marijampolė  Marijampolės apskritis  34975  17  Kretinga  Klaipėdos apskritis  16583 8  Mažeikiai  Telšių apskritis  32470  18  Palanga  Klaipėdos apskritis  16038 9  Jonava  Kauno apskritis  26423  19  Radviliškis  Šiaulių apskritis  15161 10  Utena  Utenos apskritis  25397  20  Šilutė  Klaipėdos apskritis  14980 2020 m. pradžios duomenys

 Švietimas 
Žinoma, jog pirmoji mokykla Lietuvoje veikė 1387 m. prie Vilniaus katedros. Vėlesnis jų tinklas plėtėsi su krikščionybės plitimu. Dažniausiai mokyklos būdavo parapinės. 1570 m. Vilniuje įsikūrę tėvai jėzuitai atidarė kolegiją. Valdovas Steponas Batoras savo privilegija ją 1579 m. pakėlė į universitetus. Seniausias Vilniaus universitetas veikė iki 1832 metų, kuomet carinė Rusijos valdžia jį uždarė. Po Pirmojo pasaulinio karo, Vilnių okupavus lenkams, 1922 m. Lietuvos universitetas įkurtas Kaune. 1930 m. jis gavo Vytauto Didžiojo universiteto vardą. 2017 m. duomenimis Lietuvoje veikė 737 ikimokyklinio ugdymo įstaigos, 1151 bendrojo ugdymo mokykla, 22 kolegijos ir 21 universitetas.https://osp.stat.gov.lt/statistiniu-rodikliu-analize?theme=all#/ Didžiausias šalies universitetas yra Vilniaus universitetas, kuris yra vienas iš seniausių universitetų Šiaurės Europoje.

 Kultūra 

miniatiūra|Kuršių nerija
Per šimtmečius Lietuvos kultūra buvo įtakojama daugelio kaimyninių tautų ir religijų. Nepaisant to išlaikė savitumą. Lietuvių kalba yra viena iš dviejų likusių baltų kalbų, per tarpinę baltų prokalbę kilusi iš indoeuropiečių prokalbės.http://www.vlkk.lt/  Į UNESCO Pasaulio paveldo sąrašą yra įtraukti 7 Lietuvos paveldo objektai: istorinis Vilniaus senamiestis, Kuršių Nerija, Kernavės archeologinė vietovė, F. G. W. Struvės dienovidinio lanko geodeziniai punktai, į Nematerialaus pasaulio paveldo sąrašą – kryždirbystė ir kryžių simbolika Lietuvoje, Dainų ir šokių švenčių tradicija Baltijos valstybėse, sutartinės – lietuvių polifoninės dainoshttp://www.vjtc.lt/lt/keliautojo-atmintin/unesco , į „Pasaulio atminties“ registrą – Martyno Mažvydo „Katekizmas“ ir kiti vertingi dokumentai.

 Lietuvių etninė kultūra 
Baltiška tautos praeitis ir geografinė padėtis sąlygojo tai, kad Lietuva buvo paskutinė valstybė Europoje nepriėmusi jokios abraominės religijos. Jos valdovai pirmą kartą krikštą priėmė tik XIII amžiuje. Tai lėmė senųjš lietuvių papročių apraiškas ir šiandieniniame gyvenime. Lietuvos muziejuose ir draugijų fonduose sukauptas didžiulis masyvas įvairaus pobūdžio paveldo, liudijančio etnines gyventojų ypatybes, verslus, amatus ir buitį. Daug dėmesio senovės lietuviai skyrė medinėms šventųjų skulptūroms. Išskirtinė yra Rūpintojėlio skulptūra. Taip pat autentiški liaudies motyvai atsiskleidžia koplytėlių ir koplytstulpių drožyboje, namų apyvokos daiktuose, susisiekimo priemonėse, balduose, darbo įrankiuose, valstietiškuose drabužiuose, audiniuose. Išskirtinės yra ne tik liaudies daugiabalsės sutartinės, bet ir margučių marginimo, sodų pynimo papročiai. Taip pat medžio raižiniai, geležies ir gintaro dirbiniai.

miniatiūra|kairėje|170px|Tapytojas ir kompozitorius M. K. Čiurlionis

 Dailė 
Pirmasis Lietuvos dailės muziejus buvo įkurtas 1933 m. Kaune. Šis muziejus pavadintas Mikalojaus Konstantino Čiurlionio vardu, kadangi pastarasis laikomas garsiausiu Lietuvos dailininku. Nepriklausomoje Lietuvoje kūrė tapytojas Petras Kalpokas išgarsėjęs darbais „Šveicarijos peizažas“, „Romos panteonas naktį“, „Šlapelio portretas“, dailininkas, kolekcionierius Antanas Žmuidzinavičius, dailininkai Jonas Šileika, Kajetonas Sklėrius, Adomas Varnas, Justinas Vienožinskis. Pastarasis buvo Lietuvos meno mokyklos iniciatorius. Išskirtini skulptoriai Petras Rimša, Juozas Zikaras, Vincas Grybas, Bronius Pundzius.

 Literatūra 

Per Atgimimą pradėta kurti nauja, laisva, neideologizuota lietuvių literatūra. Pirmieji kūrėjai buvo Juozas Erlickas, Ričardas Gavelis, Jurgis Kunčinas, Valdas Papievis, Aidas Marčėnas, Rolandas Rastauskas, Jurga Ivanauskaitė, Marius Ivaškevičius. Literatūrą papildė tremties, išeivijos palikimas.

 Teatras 

miniatiūra|Spektaklis „Išvarymas“

Šalis turi ilgą, sėkmingą lietuviško teatro tradiciją. Šalyje yra keliasdešimt teatrų. Keli jų ypač populiarūs, pvz. LNDT, LNOBT, Keistuoliai (visi Vilniuje), NKDT (Kaune), JMDT (Panevėžyje).

Garsiausi Lietuvos režisieriai – Cezaris Graužinis, Oskaras Koršunovas, Rimas Tuminas, Gintaras Varnas, Jonas Vaitkus, Eimuntas Nekrošius (1952–2018).

 Tradicinė virtuvė 

miniatiūra|kairėje|Lietuviška ruginė duona

Lietuviai didžiuojasi vaišingumu, kulinariniu paveldu. Senovėje valgyta daug daržovių, uogų ir grybų vasarą ir konservuotų, raugintų produktų žiemą.

Nacionaliniu patiekalu įvardijami cepelinai. Vasarą valgoma rožinė šaltsriubė – šaltibarščiai.

Unikalūs lietuviški produktai – ruginė duona, varškės sūris, lapuočių mediena šaltai rūkyti lašiniai, proginis skilandis, rūkytos žuvys (labiau pajūryje), bulvių patiekalai (pvz. kugelis, bulviniai blynai).

 Sportas 

miniatiūra|180px|Plaukikė Rūta Meilutytė – olimpinė, daugkartinė pasaulio ir Europos čempionė

Populiariausia Lietuvoje sporto šaka yra krepšinis. Lietuvos vyrų krepšinio rinktinė yra laimėjusi Europos krepšinio čempionatus 1937, 1939 ir 2003 metais. 2007 m. Europos čempione tapo Lietuvos moterų krepšinio rinktinė. Lietuvos vyrų krepšinio rinktinė pat buvo prizininkė Europos, Pasaulio krepšinio čempionatuose ir Olimpinėse žaidynėse. „Kauno Žalgirio“ krepšinio klubas 1986 m. iškovojo Tarpžemyninę William Jones taurę (neoficialus pasaulio klubinių krepšinio komandų čempionų titulas), o 1999 m. tapo Eurolygos čempionu. Geriausi šalies krepšininkai buvo pakviesti žaisti NBA. Tarp jų Arvydas Sabonis, Šarūnas Marčiulionis, Linas Kleiza, Jonas Valančiūnas, Mindaugas Kuzminskas, Darius Songaila, Domantas Sabonis.

Nuo 1992 m. lietuviai iškovojo 25 olimpinius medalius (6 aukso). Disko metikas Virgilijus Alekna yra vienintelis šalies dukart (2000 m. Sidnėjuje ir 2004 m. Atėnuose) olimpinis čempionas. 1992 m. olimpiniu disko metimo čempionu Barselonoje tapo Romas Ubartas. 2000 m. Sidnėjaus olimpiadoje auksą šaudymo į skriejančius taikinius rungtyje iškovojo dabartinė Lietuvos tautinio olimpinio komiteto prezidentė Daina Gudzinevičiūtė. 2012 m. Londono olimpiadoje debiutavusi 15 m. plaukikė Rūta Meilutytė tapo olimpine čempione. Tais pačiais metais olimpine čempione tapo ir penkiakovininkė Laura Asadauskaitė.

 Kita informacija 
 Lietuvos ryšiai
 Lietuvos transportas
 Lietuvos ginkluotosios pajėgos
 Lietuvos tarptautiniai santykiai
 Lietuvos etnografiniai regionai Lietuvos šventės
 Lietuvių kalba
 Lietuvių liaudies muzika
 Lietuvių mitologija
 Kinas Lietuvoje

 Šaltiniai 

 Nuorodos 

Valdžia:
 lrp.lt / Lietuvos Respublikos Prezidentūra 
 lrs.lt / Lietuvos Respublikos Seimas 
 lrvk.lt / Lietuvos Respublikos Vyriausybė
 stat.gov.lt / Lietuvos Respublikos statistikos departamentas 

Kultūra, istorija, turizmas:
 lietuva.lt / Lietuvos interneto vartai 
 pamatyklietuvoje.lt / Pamatyk Lietuvoje
 youtube.com. Neregėta Lietuva